World News - The Chin Times\nThe Chin Times > Blog > Thuthang > World News\nMalaysia ah Movement Control Order (MCO) A Cem June 9, 2020\nZozo khal in kan nin zetmi le cem zangzang seh tiah saduh kan that rero mi Malaysia ram ih, Movement Control Order (MCO) asilole Lockdawn cu June 9 ni ah cemter ding a si thu Malaysia Prime Minister Muhyiddin Yassin cun June 7 zanlam nazi 3 ah thuthannak a rak nei. Leitlun huap pulhnat covid-19 ruangah Malaysia ram ah 18\t...\nPosted by The Chin Times June 9, 2020\nMalaysia COVID-19 Boruak That lam a pan thei lo; ralrin tul\nChin mi tampi umnak, Malaysia ram cu COVID-19 nathrik in nasa takin a tuam ih tuisun (March 26) tiang ahcun ṭhat lam hnakin boruak a sosang sinsin lam. March 18, 2020 ihsi khan acozah cun thusuah tuah in zohman lengsuah ngah lo (Lock down) mah le inn ciar ih um men dingin thusuah a tuah. Fimthiam zirnak Tlawng siseh, biaknak\t...\nPosted by The Chin Times March 26, 2020\nWHO ih Staff minung 2 Coronavirus an kai ve\nLeitlun Harhdamnak Pawlkawm tumbik, World Health Organization (WHO) cun an Staff lak ihsin minung 2 cun Coronavirus nat an kai ve thu, mizansun ah khan official in tlangthannak a nei. An hnaṭuannak ihsin inn an tlungih an inn ah Coronavirus natnak symptom a langih cutin an check tikah tuvekin natnak an nei tiah hmuh a si. COVID-19 natnak kai ngahtu\t...\nPosted by The Chin Times March 18, 2020\nFacebook Company cun Coronavirus ruangih hnaṭuan cawltu Facebook staff pawl Thla 6 hrang bawmnak pe ding Coronavirus ruangah Facebook company pi khal full-time in Facebook company ih hnaṭuantu mipum 45,000 pawl cu an cawl ve ruangah, himi an cawlh sungih an ṭul-hai le mamawhmi ih hman dingah tiin thla 6 ta an bonus pek an si tlun ah minung pakhat\t...\nCanadian Vuanzi Chuk ih Nupi Coronavirus a kai\nCanadian Vuanzi Chuk (Prime Minister), Justin Trudeau ih nupi Sophie cu ruahbanlo zetin Coronavirus a kai thu Canadian cozah cun mitute ah khan mipi theih ah a phuang lang a si. Canadian PM ih nupi hi besia le damlo luarkai zet cu a si lo tiah an sim cih. Amah, Prime Minister Justin Trudeau khal a damcak zet thu theih\t...\nPosted by The Chin Times March 13, 2020\nTuizing khawvang zawngah khan US Senate cun Trump cu ‘Sual Nei Lo’ tiin an vote. Cutin President Donald John Trump cu a hnaṭuan ah a um peh vivo thei thlang ding. SENATE VOTE: US Senate hi Upper House a si ih kan ram ih Amyota Hluttaw vek deuh a si. US state 50 ihsin palai 2 cio an thlah ih\t...\nPosted by The Chin Times February 6, 2020\nJustin Bieber Chuan Lyme Disease Vangin Buaina A Tawk\nPop super star Justin Bieber chuan Ningani liam ta khan Instagram ah post siam in, Lyme disease natna leh chronic mono te a vei thu a sawi. Justin Bieber chuan he natna a vei vang hian a vun, thluak hnathawh ah te harsatna a tawh thu a sawi a, a hriselna lam a chak lo a ti. He mi chungchang\t...\nPosted by The Chin Times January 12, 2020\nIran in Rocket 15 Rori thawn US A Kap Taktak Thlang, US in Ziangtin A Lehrul Ve Pei?\nDonald Trump: Iran in US Ralkap Thlaphang ih A Umter Asi ahcun Iran ramih hmun 52 kan kap ding Tufang kan leitlunpi in a buaipi bikmi le lungphanza ngaingai a simi Iran le US karlak ih buainak cu a sosang vivo. Tuizing, January 8, 2020 khawvang hlan, ah Iran cun Iraq ram ih ṭanhmun khuar, US ralkap pawl umnak cu\t...\nPosted by The Chin Times January 8, 2020


India ram ih Meteorite tlakmi cu Tuini tiang Ziang a si ti An Thei Lo | Falam Online Media\nKum 2020, June 19 ah Thir ciikhat a si mi meteorite cu Leilungpi khuhtu thli le daattha pahtlang in India ram Rajasthan ah a tlak.\nBoruak ihsin Leilung lam pan mi meteorite tamsawn cu Leilungpi khuhtu thli le daattha lak ah a kang ziamral thluh ṭheu.\nAsinan, Rajasthan ih tlak mi meteorite cu cupawl pahtlang in June 19, zinglam nazi 7 hrawng ah Sanchore khua ah a tla.\nAtla thawm cu km 2 tiang a thang tiah India today in a tarlang ih meteorite tlaknak hmun ih va zoh tu Sanchore khuami Ajmal Devasi cun “a thawmvang ring tukih Vanzam tlakmi awn ah ka ruat” a ti.\nAmahcun “zingpit ah a siih a tlaknak kan hawl nan kan hmu thei lohlilo. Caantawkmawi kan hawl hnu ah 30-centimeter hrawng kau mi leivawr a hnor mi laifang tak ah kan hmusuak. Ka inn thawn meter 100 hrawng hlatnak hmun ah a tlak ih kan hmu veten cozah ṭuanvoneitu ka sim thei cih” a ti.\nA tleu zet mi Thir ciikhat (meteorite) cu 2.78 kilograms hrawng a rit ih Leilung a thlen hnu nazi 3 tiang a sa vutvo lai ruangah thil puak thei ah ruatin Sanchore khuami pawl an thla phang thluh.\nAhmun ih vazohtu cozah ṭuanvonei pawl cun an ti dai hnu ah Science thiamsang pawl zohciannak neiter dingin bur sungah an khum ih an tlun pi.\nIndia ram ah hin meteorite a tla ṭheu nan tuṭum ih tlak mi cu a dangdai cuang ruangah thilmak pakhat dinhmun in online ah a lar ciamco ih a hmutu hmuahhmuah cu an mangbang thluh.\nScience lam thiamsang pawl khalin Thir ciikhat a si ticu an thei nan a sinak dik an sim thei lo. Mangkhungzet ding ih ruahmi a siih a sinak dik theiciang dingin mithiam pawl in zirnak an nei rero lai a si.\nMithiam pawl ih simvek a si le Leilungpi khuhtu thli le daatkhu pahtlang in kum 1 ah Lei par ih thleng, fate tuklo meteorite 500 hrawnglawng an um ti a si. Cumi 500 lakah pahra hrawng lawng an hmu ṭheu ih a dang cu tipithuanthum lole ramṭhing, ramcaar le mihring fehdahlonak hramlak pawl ah an tlahlo ti a si.\nMeteorite thawn pehpar in NASA ih hnaṭuan mipakhat cun “Sunvang ih tlak mi cu hmuh a theih lo ruangah khawi hmun ah an tlak ding ti hi sim a har zet. Aṭhen khal an fatetuk ruangah hmuh an har thotho. Zirzoinak kan nei mi ahcu nikhat ah kan leilung par ih Meteorite belcawng tlak mi 48.5 tons (44,000 kilograms) a kim a si” a ti.\nA meteorite-like object falling from the sky in #Rajasthan‘s Sanchore town has left the locals bemused. Officials confirmed to IANS that an object weighing around 2.78 kg fell from the sky on Friday morning, resulting in a one-foot deep crater in the #earth.\nPhoto: IANS pic.twitter.com/HUHtiGMEIi\n← Pathian cu Siangpahrang a si tiih autu Mibur in California Tlangpar ah Thing Cross an Phun\nJerusalem, Gethsemane Biakinn Urkang tumtu an Kai →\nYouTube in Mipi hrang ih ṭangkaizet dingmi Feature thar a hmang thok


Union Betterment Party (UBP) ih Politics Policy - The Chin Times\nThe Chin Times > Lawrkhawm > Theihkaunak > Union Betterment Party (UBP) ih Politics Policy\nUnion Betterment Party (UBP) – Hotu; Turah U Shwe Man\nParty ih Politics Policy\nMyanmar ram thawn a milaw mi Federal Democracy System cangsuak ding le mipi kan zaten kan co dingmi kan ngah theinak ding.\nA zalenmi le diknak thawn Economic Market System cang thei nak ding.\nRamhrin miphun (Tlangpar mi) kan zaten lungrualnak cangsuak tertu diknak, zalennak, a rualranmi ngah theinak ding.\nRam pumhuap politics, Economic, Social Welfare tinah ṭhangso in ram le mipi ih zahumnak ṭhangso ter ding.\nUNO (United Nations Organization) daan thawn mil in minung, kan diknak kan covo thu suahmi pawl upat ih thlunin leitlun ramtin thawn duhdawt aw zetih kutkai aw in ṭuantlang, tuahtlang ding.\nParty ih tumtahmi\nKan rampi hi a canthawn milaw mi a ṭhangsomi Federal Union Democracy rampi din suak dingin mipi ih zalennak le nuntu khawsak dan himnak ding, mipi Economic le nuntu khawsak daan thiam in himzet ih kan congah theinak ding, leitlun daihnak le humhimnak pawl thape ih bawm in ṭhansoh ter ding.\nUnion Betterment Party cu\nKan rampi le mipi zate hrang hlawknak Economic a si ahcun ziang party, mi zovek, ziang pawlkawm ti um loin kawmaw in kan ṭuan tlang ding.\nParty hlawknak, mipi hlawknak, thawn tahṭhim a si tikah mipi hlawknak kha hawlsak ih duhsak hmaisat ding.\nIII. Party tumtah mi\nA). Rampi hrang tumtah mi\nFederal Union System dinsuak ding\nDemocracy System dinsuak ding\nRam mipi zaten hmunkhat ten rualremnak a um ding.\nA cakzetmi Ecomonic system hnget zet in a cang suak ding.\nA can thawn milaw mi a ṭhangso mi rampi kan din ding.\nB). Mipi hrangih tumtah mi\nDaan vekih uk le mipi nunnak hnangamnak co thei ding in tuahsak ding.\nMipi ih pursum ṭha dingmi rampi pursum cansuak ternak thawn milaw tawnten tuahsuak ding.\nMipi ih ei-in, umtlan theinak thupi ih ret in social Ecomonic, nun himdamnak co ding.\nDiknak, zalennak, rualrannak, lungrualnak pawl cu congah tengteng ding.\nParty ih zumnak\nKan nih cu ruahsannak le tumtahnak thawn ram le mipi hrangah a ṭulmi pawl thinthiang le dikten cakzet in zuam le phurnak thawn feh in kan neh ding tiah kan zum.\nParty pawmmi (Tiamawknak)\nKan nih cu ram le mipi ih ṭhatnak tuah in cangsuak ter tumtu party le party member kan si ruangah ruahsannak le tumtahnak hlawhtling dingin thinlung, taksa le cahnak, theihnak zate ih sawrkhawm in kan tuahsuak ding tin kan tiam aw a si.\nParty Policy Vekin A thupi Deuh Mipawl\nPolitics – Union Of Myanmar thawn a milawmi Federal Democracy tuah suak ding.\nForeign Affair (Ramdang thawn pehpar awknak) – Hnangam zetin umkhawmnak daan (5) thawn milin zalen le phur zet ten ram dang (Ram tin) pawlkawmnak tuah ding.\nDefense le Security – Rampi cozah thuneihnak le rampi leilung hngetkhoh ih umter in mipi hamṭhatnak hrang ram mipi thupi bikah ret ding.\nEconomic – Zalennak dik market economic system hman ding.\nRam mipi zaten ei le in nuntu khawsak daan remcang tertu hnaṭuannak, lamzin ngah le a milawmi hlawh man ngah theinak hrang tuah suak ding.\nAgriculture (Thlaicin) ran vulh daan le tidai lam, cet le kut hnaṭuan sum ngah dan pawl cu milaw rualran ih ṭhangso ter dingah zuam ding.\nLoram suak pawl le ramsung suak pawl man ṭha ngah dingin market ṭha ten tuah suak ding.\nRamsung ramleng sumpai phumtu pawl Tamsin ngah ding, sumpai phumtu pawl tamter sin ding, a ṭha le dikmi sumpai system pawl hngetkhoh ter ding.\nFimthiam zirnak (Education) – Mithiam le thuruat thiam ih a thartuah thei minung pawl an ṭhansoh sinnak hrang tuah sak ding.\nHarhdamnak – Ram mipi zate hrang harhdam kilhimnak punter ding.\nHnam thu (Cultural) – National cultural (Hnam tin daan) nunphung pawl le hnam tin ih pipu dan (nunphung) humhalh ding.\nDiknak Daan thlun le Uknak thu – Diknak thlun le mipi ih nun hnangam daihnak hrang daan hnget zet le thurual ten fehter in mipi thlun thei dingmi rampi le mipi hamṭhatnak cangsuak tertu daan tuahsuak, uknak lam ah mipi thupi ret in, daan thawn mil in thlun le tuahsuak, court thu ah daan thawn mil in a dik a hman rualran in ṭhensak le mipi pawl thawn kawmaw tawn in ram hrangih hrampi dinmi (diknak tuahtu pawl kawmpi) Managing pawlkawm ih fehpi daan vekten kawmaw in cangsuak ter dingah zuam in tuahsuak ding.\nHnamtin hrang (Native Affairs) – Native Affairs (Hnamtin) hnen ah kilhim awknak le sumdawnnak ṭhansoter, hnamtin rualrem aw zet le upat aw ton in unau suahpi vekih um khat theinak pawl ṭhanso sin ih hnget sin dingin tuahsuak ding.\nLo hnaṭuan pawl (Thlaicin, ran vulh) Hrang\nLo hnaṭuan pawl in tesin fa san tiang an ṭuan theinak ding Lo an nuntu khawsak nawm theinak dingih ṭhansoh sinsin nak hrang tuah ding.\nRam laksak awk (neh lon) tawngtu thawn pehpar aw in dan thawn milaw in kilhim ding.\nLeiram thupi dan pawl daan thawn mil in mipi hrang awlsamten thlaicin, ran vulh thei dan ṭha pe in bawm ding.\nLo hnaṭuan pawl in covo kilhim in pursum ṭhansoh ter dan cu daan ih tumtah vek rori in tuahsuak ding.\nRampi ih hna nei lo malter ding tumtah ih tuahsuak ding.\nThlaicin, ran vulh le cet thilri le kut thiam thil tuah pawl karhter in hnaṭuan sunzawm dan lamzin thar hawlsuah vivo ding.\nRamdang um hnaṭuantu pawl le hnaṭuan um hmun ṭhinṭul pawl him le ṭha ih um thei ding le thiamsin tuah sin, ṭhanso sin ding, mipi pursum ṭhangso sin sin ding thupi ah ret ih tuah ding.\nHnaṭuantu zaten kan ṭuan milin thlahlawh ngah, din hmunṭha coter harhdamnak khal a ṭul dan zirin ngah dingmi ngah rori thei daan tuahsuak ding.\nMino Hrang – Minung kan theihnak fimnak hrampi ṭhansoternak hrang tlawngkai thei ding cin mino kilkhawi, mino kan hmailam can ah rampi hi liang parah pu thei dingin fim zir theinak pawl ṭhansoter, hmuhtawn tam sin nei dingah hna pe in tuahter in covo sang ngah ding tumtah.\nMinung kan covo – Ramsung mipi ih suahpi kan covo minung le pumpak zalennak le humhimnak pawl ngah thei ding zuam ding.\nBiaknak (Sakhua) – Zalen zetin biaknak dan cu daan vek rori in ngah thei ding. Buddist biaknak hi Myanmar ram mipi tamsawn ih biakmi a si tikah a si dan vek in degree pawl kimcangter ding. Ziang biaknak sakhua a si khal le zalen zetin ram mipi ṭhanso ter ṭhatertu, rampi hrang rinum zetin ṭuansoternak ṭuanvo a nei tiin tumtah in biak ding.\nNumi Hrang – Numi pawl ih covo, humhimnak le ṭhansonak pawl tuah suak ding.\nMipi Nuntu Khawsaknak – Mipi ih nuntu khawsak (ei-in, sinfen) zia um ter, nuntu khawsak himnak, nutu khawsak ṭhangso ih mipi harsatnak pawl hlawnhlo ih lungawiten umtheidan kilkip in zuamsuak ding.\nKhawte Hmunpawl Ṭhansoter\nKhawte hmun pawl ṭhansoter hi dan vekin mil in kan ram pumpi ah harsat malte vivo dingin kan zaten telpi in ṭhanso ter ding le khawte um mipawl ih sumdawn leilawnnak ṭhangso vivo ter le khawte le khawpi thlauawknak pawl hlo vivo dingin nasa zetin zuam suak ding.\nKhawte harsatnak hmuntin ah ti thiang ngahter, harhdamnak, fimthiam zirnak, pehtlaihawknak, lamzin le meisa (Electric) ngah ter ding telin mipi umnak inn pawl ṭhangso dingin nasa zetin zuam in tuahsuak ding.\nKhawte um mipi pawl ih harsat retheihnak hloter vivo dingin sum hramphumtu pawl ngah thei, thlaicin, ranvulh pawl le a te bik ihsin a tumbik kut hnaṭuan (cethna) telin tuah thei dan pawl cangsuakter dan zuamin karhter ding.\nKhawte hmun pawl ṭhansoter dan pawl cu leitlun ramtin le ramsung ramleng pawl kawm pawl ih sawmsohnak pawl thawn ṭhangso sin ter ding.\nCozah hnaṭuan pawl\nCozah hnaṭuan pawl in an mah le hna milin zahum zet ten khawsa thei dingin tuah ding.\nCozah hnaṭuan awp an hlawhten innsang cawm thei dingin tuahsuak ding.\nCozah hnaṭuan pawl mai hna huphurh loten ṭuan suakih upat coter ding, tha pe in zuampi ding.\nCozah hnaṭuan pawl pension hlawhlak canah midang bangin nung thei dingah ruahsak ding.\nCozah hnaṭuan ih pension zo pawl cu a lakih kilkhawi (Harhdamnak) daan ruat sak in tuah ding.\nMipi tamsawn hamṭhatnak ngah dingin thuthang pawl cu mipi hnenah dikzet ih than dingin daan thawn milin zalen zetih thulak suah, than thei dingah an zummi, ruahnak pawl zalen zetin phuangsuak thehdarh theidan tuahsak ding.\nRampi le mipi hrangah thilṭha suakter tu thuthang kimcang pawl lakih thansuak theinak ding a ṭulmi daan pawl simzirh cangsuak dingin tha pe in bawm ding.\nMedia (journalist) hna pawl ṭhangso cak sin dingin a pehpar mi pakhat le khat kilhim thei dan pawl tuahsuak ding.\nMeisa Tha le Ram Humhalh (Environment) – Rampi ṭhangso dingah thupi zet meisa le meisa tha duhdaan in ngah thei dan le ram kiangkap humhalh kilhim dan cu ṭhasin dingah tuahsuak ding.\nUnion Betterment Party cu mah le mipi, kiangkap ṭhatnak tuahsuak duhtu kha hmuitin ih dinsuah mi a si. Hi Party cu Union Federal hrang dinmi a si ih mipi ate ih ta a si.\nRampi le Mipi ih politics, Economics, Counseling cikim ih ṭhanso ding, ram le kiangkap ṭhatnak tuah duhtu kan zaten hmunkhat ah lungrual zetin ṭuantlang dingin kan lo sawm.\nPrevious Article NLD Party in Ralkap An Kutsung Ah An Ret Thei Taktak Pei Maw? by Ting Hlei Thang\nNext Article Nekcepnak Do in Hamthatnak Lamzin zawh tlang ding ah Tanrual a cu zo!


Aung San Suu Kyi Leh NLD Hotu Pawl Tong Aw Ding - Chinland Today Media\nDecember 17, 2009 2:20 pm·0 comments\nBurma ram ralkap Cozah in tikcu caan reizet leng suak theilo leh midang thawi hmu aw thiamlo dingih an khum mi Aung San Suu kyi cu an Party National League for Democracy (NLD) Party hotu pawl thawi ton awk theinak ding caan an pek thu ralkap Cozah cun an puang.\nAung San Suu Kyi hin an Party hotu pawl thawi an hmuh thei awknak dingah Ralkap hotu General, Than Shwe ih hnen ah dilnak ca kandung thla ah khan a rak thlen zoih. General, Than Shwe khal hmai ton ih ton awk a duhthu a rak thlen zo.\nAung San Suu Kyi ih dilnak hi Ralkap Cozah in tikcu caan ziang maw zat sung an ngaihtuah hnu ah an party hotu pawl thawi ton awk sian nak hi an peiih, an ton awknak dinghmun khal an ngaihtuah sak cih ih, Rangoon ih State Guesthonse ah NLD hotu pawl thawn an kawm aw ding a si.\nAung San Suu Kyi in General Than Shwe ton a duhnak thuhal cu ralkap Cozah lamin ziangih thuhman puanzar mi an nei hrihlo. NLD Party thupuangtu Nyan Win cun Aung San Suu Kyi ih dilnak leh thlen mi thupawl cu Ralkap Cozah in an ti hlawh tlinsak a zum thu a sim.\nAung San Suu Kyi An Suah Ding\nTin Oo An Suah Fel Zo


Zanriah Hmeh ah Ziang Na Tuah? - Chinland Today Media\nZanriah Hmeh ah Ziang Na Tuah?\nApril 14, 2016 4:35 am·0 comments\nPacang pakhat hin a nupi cu tui hlan hnakin a hna malte a set deuh thlang in a thei. Hna set deuh pawl ih bun mi thilri a ttul men thei tiah a ruat. Asinan a ttul taktak maw timi ziangtin a theifiang ding ti a ruat suak thei lo. Curuangah an innsang sibawi a va sutron. Sibawi cun theih thei dan olsam zet a rak sim.\n“Na tuah ding mi cu, na nupi thawn pii 40 hrawng a hlatnak ah na ding pei ih, na ttong dan pangai in ttong awla, a thei maw thei lo timi zoh aw. A theih lo asile, pii 30, cu thluh ah pii 20 ah,…cutivek vivo in, na ttong a theih tiang na tuah ding.”\nCumi ni siimlam ah a nupi cu coka ah zanriah a suang ih, anih cu mi leng pindan ah a um. Amahte’n, “Kan karlak hi pii 40 hrawng a hla ding, ziangvek a si ti kan zoh pei,” tiah a ttong.Cu thluh ah a ttong ttheu dan pangai in, “Duat, zanriah hmeh ah ziang na tuah?” tiah a sut. A nupi cun a sawn lo.Curuangah coka lam a pan deuh ih pii 30 hrawng a hlatnak ihsin, “Duat, zanriah hmeh ah ziang na tuah?” a ti lala. Sawntu a nei cuang lo.Cu thluh cun coka ah a lut ih a nupi thawn pii 20 hrawng a hlatnak ihsin, “Duat, zanriah hmeh ah ziang na tuah?” tiah a sut lala. Sawntu a um hrih cuang lo.Cu thluh ah a nupi thawn pii 10 a hlatnak hmun ah a va feh leh ih, “Duat, zanriah hmeh ah ziang na tuah?” a ti lala. Sawntu a nei hrih cuang lo.\nCuruangah a nupi ih dung ciah ah a va ding ih, “Duat, zanriah hmeh ah ziang na tuah?” a va ti lala.Cutikah a nupi cun, “U Thang, a vei nganak ah ka lo sim lala ding. Arsa!” a rak ti.Can tampi ahcun midang an tlasam vekih kan ruat mi le buainak an nei vekih kan ruat mi khi kanmai’ tlaksamnak le kanmai’ buainak an rak si sawn cang a um ttheu.\nSirhsan: www.moralstories.org ih ‘What’s for Dinner?”\n“Ka Ning Tuk” Saktu Salai B. Thawng Lian Lar Vivo Thei Pei Maw?


Chin Kum Thar Macau Ah Hmang Ding - Chinland Today Media\nOctober 14, 2014 5:37 am·0 comments\nMacau um chinmi khawmawknak park\nTui zarhpi October 19 ni hi Macau um Chinmi pawlin Chin Kum Thar an hman tum thu theih a si.\nMacau ah khal Chinmi kan karh vivo thlangih pawlkom dingin Pathian thangthat tlangnak neih thei a si zo. Hitin pawlkom a dinnak hi thla li fang lawng a si hrih. Asinan Chin nithla kum siar dan in kum vui caan hi urhsun in Chin Kum Thar hman an tum thu theih a si.\nMacau Chin Pawlkom hruaitu lakih pakhat Mai Thiante cun Chin Kum Thar an hman tumdan ah “11:30am-12pm ah khawmnak kan nei ding.. Cumi Pathian thu in si tu ding hi Salai K Thangte a si ding. Rawl-Pawlkom in Chin mi inn sangkhawmnak ah rawl kan suang ding. Voksa le arsa kan lai suan in, ,rawlsuangtu ding khal Salai mipali le Mai mipali kaih a si ih,hunserh hmang thluhhnu 1-2pm ah a ra suaktu zaten rawl ei khawmnak kan kan nei ding.” tiin Chinland Today hnenah a sim.\nMai Thiante cun an tuahnak ding hmun le khawm țheh hnuih caan hmandan ding rel phahin an fellowship hi Macau ram dan loih um a siih.khawm khal thin aphang țheu thu pawl a sim.\n“Ahmun hi Victory Garden a si,sun rawl kan ei țheh ihsin leknak a phunphun kan tuah ding. Leknak hohatu ding hi Keimah le Salai Henry Siang.kan si ding ih lehnak a phunphun tuah thluh ah kan Pipu ih fanger an rak hman dan thu le mino hnen ah thucah forhfialnak salai Henry Siang in a nei ding. Zanlam 7pm tiang a si ding” tiin Mai Thiante cun CT hndenah a sim.\nMacau um Chin Fellowship(CCFM – Chin Christian Fellowship Macau) in an ram ih siannak le licence lak theinak/bawmtu khal an țul thu member fee, monthly fee tivek an khawng awk rero thu le an ram dan loih Biakkhawmnak pawlkom um an si ruangih palik hnen ah report thei an si thu pawl khal Mai Thiante cun a sim bet.


Ralkap Kuthnuai Ih Tlawngkai Pawl Cu Thla 2 Sung Lawng Tlawng An Kai Hnuah Buaih An Pe – Meifar\nRalkap Kuthnuai Ih Tlawngkai Pawl Cu Thla 2 Sung Lawng Tlawng An Kai Hnuah Buaih An Pe\nSeptember 30, 2021 admin Myanmar 0\nRalkap kuthnuai ih tlawngkai pawl cu awlsam zetin buaih an ngah hluahhlo, thiamnak lam aiin capi an ngaina sawn. Kachin ramkulh, Putao khua, Government Industrial Science Institute (GTI-Putao) ih tlawngkai pawl cu thla 2 sung lawng tlawng an kai hnuah Engineer buaih an pe.\nKum thumnak tlawngta pawl cu an thiam le thiam lo khalah tlawng an kai phot cun buaih an ngah. Hmin tarlang rem tilo pakhat in “December thla ihsin tlawng an kai thok ṭheu, February thla ah ralkap in thuneihnak an lak ruangah tlawng an cawl.\nJune thla ah CDM tuah lo saya/sayama pawl thawn tlawng an ongsal, tlawng khal ṭhaten an kai lo, July thla ah exam an tuahter cih. An zirmi ah an thiam le thiam lo khal thil zianghman an tuahter lo ih buaih an pe” a ti.\nGTI-Putao tlawng ah kum thumnak tlawngta 100 hrawng an um ih ralkap in thuneihnak an lak hnuah ralkap thulung in tlawngkai cu an malte. CDM tuah saya/sayama khal mi 26 an um.\nTualsung mi pakhat in “Thiamthil nei loin buaih an ngah, a takram ih hna an ṭuan tikah buainak an tong ding ti cu theihcia a si. Ziangvek thinlung in fimthiamnak an kaihruai tum ti khal ka thei lo” a ti.\nSaipum Khua Nauhak Kum 10 Mi Cu Rul In A Cuk That\nMi Zangfahtu Cun Zangfahnak A Dawng


Hruaitu Tha Ih Neih Ding Mi Ziaza - Dr. Frank Page - Chinland Today Media\nFebruary 14, 2018 12:14 pm·0 comments\nTop Leadership essentials by Dr. Frank Page\n1. Godly character: Nuncan ziaza sia in hruaitu tha si a theih lo. Nuncan ziaza cu hruaitu tha pawlin alo theih lo an neihmi mizia asi.\n2. Divine caling: Pathian kawhnak um loin hlawhtlin a theih lo. Pathian kawhmi hruaitu cu Pathian in a hmangih Pathian tumtah vekin tumtah hlensuak asi.\n3. Visionary: Hruaitu tha cu Pathian hnen ihsin hmuhnak, Pathian aw thei In Pathian ih hnatuan termi Pathian tumtah tuansuak tu asi.\n4. Christlike concern: Hruaitu tha cun Pathian ih ngai pawimawhmi a ngai pawimawh ih amai taksa nunnak, hmin thatnak, lungawinak hnakin a thupi sawnmi, a man khung sawnmi Pathian tumtah hrangah a nung asi.\n5. Fruitfulness: Hruaitu tha cu a tongkam hnakin a nun rah ah a lang. Thlarau mizia a nunah a rah suak ih thiltha tuahtu, lungrualnak, duhdawtnak, thiltha, thansohnak, rualremnak tipungtu, Jesuh uknak karhzai tertu asi.\n6. A team worker: Hruaitu hna cu amah te lawng hnatuantu asilo, mibur thawn hnatuan thiamtu asi. Midang thawn rualrem ten hnatuan a thiam ih tumtahmi cu mibur zapi ten mai tumtahmi vekin an ruah ciar In tuanvo an la cio asi.\n7. Prayer: Hruaitu tha cu milai thazang, fimnak, theihnak, mibur thazang, pawlkom thazang, sumpai ah a thum aw lo ih thlacamnak In Pathian thawn cat bang loin pawlkomnak nun neitu asi. Pathian thawn thu rawn aw in tangdor ten a fehtlangtu asi,\n8. Integrity: Hruaitu tha cu a nunah a ruahmi, tongmi, tuahmi ah Pathian hmai ah le minung hmaiah zahpi ding a neilo. A nun a thianghlim ih dik lo nak hrimhrim nun a nei lo. Dingfelnak nun thianghlim, nun langhngan zetin a nung ih lailan zetin a nung. Nun thup, zep tulmi nun a nei lo.\n9. Comprehension: Hruaitu tha cu a nun, a tuanvo, a pehtlaihmi ziangkim ah theihkim ding a zuam ih theih thiamnak In ziangkim khaikhawm thiamtu asi.\n10. Conflict management: Hruaitu tha cu kalhki nak hahdam ten rem thiamtu asi ih amah dodaltu pawlin a cangvaihnak ile a nun an danglam ter lo, a tuah dingmi tuanvo daltu kalhki nak pawl a tha bikin a tumtahmi pelhsolh lo dingin rem thiamtu pahtlang thiamtu asi.\n11. Courage: Hruaitu tha cu a ral a tha ih tihcing khalin a tuanvo tuan theh thei tu asi. Amai nunnak hnakin a thupi sawnmi man khung sawn mi tuanvo ka nei ti a thei ih ziangkim pahtlang in feh ngamtu asi.\n12. Commitment: Hruaitu tha cu pumpeknak nun a nei ih a tumtahmi tuansuak dingin zianghman ih kham theih lo In tumtahnak pumpeknak nun a nei asi.\n13. Communication: Hruaitu tha cu pehtlaih nak felfai a nei ih thu hla theihter tulmi a tikcu te ah a theih tultu hnenah kim cang ten a tikcu te ah duhdawtnak In hahdam zetin theihter thiamtu asi.\n14. Great time manager : Hruaitu tha cu a tikcu can man nei zetin hmang thiamtu asi. A men men in amai tikcu can siseh midang tikcu can siseh cemral tertu asilo. Man nei zetin tikcu can hman thiamtu asi. Rei lo te Leitlun can cu sankhuk daih hrangah man nei zetin hmang thiamtu asi.\n15. Accountability: Hruaitu tha cu a tuanvo ziangkim ah Pathian hmai ah tuanvo neitu, langhngan zetin ziangkim tuantu asi ih mipi hnen khalah a tuanvo cipciar theihter in tuansuaktu asi, ziangthu hman a thup a thli In a hruk a ral In thuthup In hna a tuan lo. A ruahmi, duhmi, tongmi, tuahmi pawl dinpi ngam in langhngan lailan zetin hnatuantu asi,\n16. Celebrate victory: Hruaitu tha cu hlawhnak mitthlam In a hmu cia ih hlawhtlinnak neitu pawl lawm thiamtu, hlawhtlinnak lamzin ah midang hruai theitu, a rah suah hlan ihsin a rah suah dingmi mithlam an hmu In lungawi sopar In lawm thiamtu asi.\n(Note:Points by Dr. Frank Page, and note by me)Dr. Frank Page cu Southern Baptist Convention (SBC) cu Excutivr Officer tuan Lai asi.\nLawrkhawmtu: Rev. Dr. Hre Mang


Brazil Ram Thawnginn Ih Zawhte Fim - Chinland Today Media\nBrazil Ram Thawnginn Ih Zawhte Fim\nJanuary 8, 2013 3:10 am·0 comments\nBRASILIA, BRAZIL: Brazil ramsung ih thawnginn pakhat, Alagoas thawnginn ah, thawngtla mi pakhat cun zawhte pakhat hi fim a zirh ih, a suah theinak ding ah bomtu ah a hmang asi.\nHi zawhte hi thawngtla pa cun thil dangdang a zirh ciamco ih, cumi lak ah, thawnginn sung ih ken theilo mi thilri dangdang, thawnginn bauhnak ding hrang ih hriamhrei tulmi le thil dangdang pawl cu a leng ihsin la ding in a zirh thei asi.\nHiti ih a zirh hnu, thuamhnaw a lak termi a kim zik thlang ti ah, cui zawhte umdan cu thawnginn kiltu pa cun zohfiahnak a nei.\nCuti ih zohfiahnak a neih hnu lawnglawng ah zawhte ih cangvaih dan le thawngtla pa ih tumtahmi cu an theisuak thei. Concrete inn siatbalnak ding ih a tulmi thuamhnaw pawl cu thawngtla pa hrang ah a kim reto thlang nan, a fim zirhmi zawhte an kaihsak hnu cun a hrang khal ah suahnak ding lamzin a pit sal.\nThawnginn kiltu pa cun, “ Hi zawhte hi thawngtla pa hnen ah a um ringring ih, a sungkua pawl an tlun le an tlungter ih, cutin thilri hi an rak kengter theu. Hivek ih rannung a tuahthiamnak cu mak ve tak cu asi” ti in G 1 News ah asim.\nNupinu Naupai Lai Thlaan Laih Fial


Lai Mino Lam Pial Tum Ka Hmu, Lungphang Le Riahsia In Ka Khat - Chinland Today Media\nLai Mino Lam Pial Tum Ka Hmu, Lungphang Le Riahsia In Ka Khat\nDecember 8, 2016 5:40 am·0 comments\nKan dung zarh ziat hman ti lo ahkhan online parah cangan danglam zet pakhat ka hmu ih ka riahsia ngaingai. Ka siar vete’n ka thin a kuai zet. Lai mino pakhat ih canganmi a si. Catlang tawi zetih nganmi ca a si. A canganmi cu Pathian nung a um ngaingai le um ngaingai lo a rinhlelnak thuhla a si. Midang ih fuihnak ih a nganmi a silo zia, ka siar veten ka thei cih thei ko. Amah vek kan Lai mino lakah ziangzat kan um hrih ding timi ka thinlung ah a um. A zumnak le a khawruahnak a ngan lang ngamnak parah ka hlut zet fawn.\nKan Lai mino pakhat, Pathian nung biaknak ihsin a pitling ngahmi, tuini tiang Pathian nung a be rero lai mi in Pathian a um ngaingai ding a zumlo lemlo thu le a thinharnak a nganmi hin ka thin i zun nasa. Ziangruangah cuvekin a ringhlel ti asile, a zummi a Pathian nung a rak thei ngaingai lo a si thei. Pathian nung ih duhdawtnak, a thatnak le a umpinak hi a rak co ngaingai lo tla a si thei. Cun, a thinhar tuk nak ruangah Pathian umpinak a ruahsan thei nawnlo tla a si thei ko. Ziangasikhalle, a nunnak ah Pathian nung umpinak a ringhlel ti kha cu a fiang mi a si.\nZarh hnih khat liam thotho ah US ih ka rualpa David Nun Tho thawn phone in reipi kan biakaw. Thil tampi kan relmi lakah, tuini tiang ka thinlung ah hma vek in a caam mi thu a um. “Ukte, US ah Lai mino Pathian zum nawn lo tu an tampi so khaw” I timi ka lung sungah a dam thei nawn ding ka zumlo. I sim lai ahcun mangbang le thin buai vekin ka awkam ka tuah lo nan, ka thinlungah nat pakhat tuar vekin a caam.\nZiangruangah manhlap tukin Lai mino lam kan pial tum, ziangruangah cutluk zamrang in riahsiatnak kan tong cih tiah ka lungsia zet. Same sex marriage a laar ciamco lai ahkhan mino pakhat hnih hnen ah an ruah daan ka rak suthliah tikah an lungkimpi ve thu ka rak thei dah zo. Mino tampi Pathian lam ah kan pekawk rualrual in mino siarcawklo in kan Pathian biakmi ziangvek a si timi ngaingai kan thei lo lawlaw a si. Pathian thawn biakawknak ngaingai khal kan nei lo timi hmuh a theih sinsin. Pathian duhdawtnak le a thatnak theifianglo tu cun a parah ruahsannak a nei thei lo hrimhrim ding ti cu kan fiang theh ko.\nMinung in kan theihfiang lo mi cu kan rinsan ngam ngaingai dah lo, kan mi rinsan mi velceng cu rinsan ve tak cu kan si. Pathian a thei ngaingai lo tu pawl in Pathian an rinsannak ding sullam pakhat khal a um lo. Curuangah Pathian kan ringhlel asi ahcun Pathian thawn kan pehzomawknak a cat ti tlukin a sia zo tinak a si. Kan nulepa ih zumnak le sakhuanak pompi cih mino kan tam. Zumnak cu bulpak te ih tuah dingmi a si. Kan Pathian biak mi hi, thlacamnak in a aw kan thei maw, bualpak in Pathian kan thei fel ngaingai maw, kan theih fel lo ahcun hma khat te ah kan riahsia in, ka tlusia ringring ding. Pathian thangsiattu hman ah kan cang sawn thei riangri a si.\nCuruangah Laimi no na zumnak lam pial hrim hlah. Na thinlung thlacamnak thawn Bawipa biak aw. Bulpak in ka lo thei duh, na duhdawtnak le I umpinak a thar in theih ka duh ti’n ko sal aw. Thinlung takih Pathian bomnak a diltu an hlawhsam dahlo.


OLAITEN SENTLUNG PA TUAHDAN – Times Of Chinland\nTulai leitlun thiamnak hi a sang sinsin ih cui mifim le mithiam pawl ih hmuhsuah thar mi cu kanni lailam pawl khalin hman thiam kan tumve pei uh.Cumi cu sentlung PA tuahdan a si.Hi kan tarlang ding mi hi a olsamzet ih sumpai piakhat hman cem a tullo.A thupibik cu a tidan theih ding hi a si.Hivek ih kan tuah mi Pa cu ei ding khalah thlaphan ding zianghman a um lo ruangah tuahcio ding khalin kan sawm aw duh a si.\nHi Pa cinnak ding ah thil tulmi pathum lawng a tel.1nak cu sunhrul a umlai mi sentlungkal sungih sentlung tical 20 hrawng.2nak ah suan mi buh tical 15 hrawng.3nakah tidai Liter 2(Drinking water dawng 2 kha si mai).A hmaisabik ah Buh le sentlung cu Cawhtawlh sungah rawi aw theh ding in hmuai aw.Cutheh in tidai kha thehphah hmuaiphah in liter 2 cemtiang tuah aw.Cutheh in na hmuaimi Cawhtawlh kha ni ngahlonak daituk lo satuk lonak hmunah ni 7 sung hrawng na ret ding.\nCuti ni 7 sung na ret laiah Cawhtawlh kha cangter le tham hnuaihni vek kha tuahhlah.Ni 7 hnuah cun Cawhtawlh sungah a dum tete,Var tete phul kha na hmu ding.Cumi cu sentlung pa ih ci tete cu an si.Cui Pa ci tete cu hap awla lei tha le fangko rop umnak parah rualtak in theh aw.cutin ni 7/8 hrawng cun a thawzet le a hmuizet mi Sentlung Pa cu lak theih in an um mai ding.Tampi na cin le tampi na nei ding.Hnatuan nei lo ah buai loin rak tuahve awla sumpai tampi sentlung Pa man in rak lalut aw tiah duhsaknak tumpi kan lo hlan a si.\nThuhla theibet duh cun Inbox lamah suthliah awk ding a si.


The Chin Times, Author at The Chin Times\n•US Sihnichuk(AG) William Barr in Federal Prosecutor(acozah sihni) zate, FBI, thiltisual hawltu pawl, trilawknak sualnak zingzawitupawl cu Hrilawknak Diklonak zingzawi dingin thu a pe zo. Hi hin Dem le Media lam a lauter nasa zo. •US State-pawlih Sihnichuk 14 rori in Pennsynia thubuai cu Supreme Court ah thehluh an tum. Republican Chairwoman, Senate hotu le House ih Minority hruaitupawl ih\t...\nPosted by The Chin Times November 12, 2020\nBreaking news: AG Barr cun Voter Fraud zingzawi dingin tu ciah kha thu a pe! √Trump hrang thlacamsaktupawlin US Election le President Trump thuhla, a thlen cin theih an duh ruangah ka hun ngan ṭheunak a si. Chinmi zumtupawl lawng si loin leiltun zumtu tamsawnin thla kan camsak. A san cu Khristian humhim duhtu a si ruangah le khatlampawl cu\t...\n√US President ah Joe Biden in a neh ding tiin kan ṭuat(projected) tiin Media tumpipi pawlih an phuan ruangah dan vekih hriltlin taktak ah mi tampi in an ruat. Asinan Conservative media-pawl: Brebart News, Newsmax, Daily Wire, etc..pawl cun an pawmpi hrih lo. Ramhruaitu lakah Israel PM Natanyahu le Singapore PM Lee, French President Canada PM pawl lawng deuhthaw an\t...\nInternational news & politics: CT Lalrinawma Pastor Denise Goulet cun “Pathian in Donald Trump hi President ah a tling sal ding, tiah I sim” a ti. “Lock Her Up”, Thawngthlak uh tiin an au nasa. Tufang kan leitlun thuthang ah ngaihven hlawhbik le mikip ih an thlir ringring mi, “US Politics” thuhla le “Battle for the White House” thuhla hi\t...\nPosted by The Chin Times October 22, 2020\nCommission on Presidential Debates ih khawkhannak vekin October 22 zanah Donald Trump le Joe Biden cu hmatawn rorin “Thucuhawknak” an nei sal ding a si. NBC News anchor Kristen Welker in tuiṭum ih Thucuhawknak a kaihruai dingih, minutes 90 sung an nei dingih thil thupi deuh relnak ah minutes 15 sung caan pek an si ding. Thusuhmi sannak caan minutes\t...\nZUARTU LE HUIKHAWMTU ~~ Lakhawmtu na si lo hmanah ti darhtu si hram hlah! 1.✍Kawlram politics a that lo ruangah Miphun a hloral cuahco mi zuarbettu mawh huikhomtu si na tum?. 2.✍National party symbol kawrsen na hruh le miphun zuartu ka si ti thei aw.Na identity(na sinak)cu kawrpawl a sisawn. 3.✍ Kawrsen le kawrpawl hi miphun zuartu an si veve\t...\nPosted by The Chin Times October 21, 2020\nTufang Myanmar ramsung boruak, Rampi hrilawk ding Ni a nai rero thlang ti lai ah, COVID19 in nasa zetin a nuai ciamco. Falam khawpi khalah kan dung tubaite ah Covid19 nat nei mi pakhat hmuh a si ih, tu khal a dang an karh bet thu theih tikah pawi kan ti zet a si. Falam khawpi sungih ummi siseh kiangkap\t...\nPosted by The Chin Times October 18, 2020\nOctober 16 (mizansun) ah khan Tili ih fen hlo mi Mizoram Serchhip tleirawl fala cu a ruak tello in a Nulepa le a rualpi pawl cun ui duahdo zet cingin ruakvui thlahliamnak an nei. A nulepa hrang ahcun ziangtlukin so an tuar a nat ding. An fanu duat zetmi cangsualnak ruangih thi cu a ruak khal hmu lo le, tuamhlawm\t...\nPosted by The Chin Times October 17, 2020\nဟုက်ကဲ့ ဆရာ POLICY 1.✍Laitlang NLD cu National party an si vekin, ram le miphun hrang policy an nei dah lo ding. 2.✍Laitlang NLD hruaitupawl cu; Ram le Miphun damnak policy cu a rel hman an rel ngam lo.ဟုက်ကဲ့,ဟုက်ကဲ့ ti bak an rel ngam lo.An rel ngammi cu; Pu Nothankap relsiat le ဟုက်ကဲ့ ဆရာ ti bak rel ngam le policy an\t...\nPosted by The Chin Times October 16, 2020\n✔Zuk: T-L (Tlangzar le Leilet) karlak motor zin ṭhatnak a si hi.. Tar (kattaza) sim lo lungto phahnak hman a um lo, hmun hrekkhat ah a bek tuk, motor a feh thei lo ih mi 7 laiin a dungin in tulsak.. ✔Khawte Motor zin ṭhabik an ti mi Saek-Ticirh Zin ka feh ih, Kattaza-Leilung-Lungto tin cawhpawlh celcel in Saphai ṭial\t...\nPosted by The Chin Times October 14, 2020


Voih Zuar Ṭheu Fala In Tlangval A Nei, Amah Ngainatu A Fan Thawn An Caiaw – Meifar\nVoih Zuar Ṭheu Fala In Tlangval A Nei, Amah Ngainatu A Fan Thawn An Caiaw\nJanuary 20, 2022 admin Leitlun 0\nUS, Connecticut ih um fala kum 31 mi Stephanie Matto cu online sungih milar hminthang pakhat a si. A eihawlnak hi a danglam zet, a voih a zuar ṭheu ih zarhkhat ah AUD$70,000 (£38,000) a ngah thu Reality TV show hnenah a sim thei.\nA voih cu palang burte sungah a khum ih online fehtlang ihsin a zuarsuak ṭheu. Nihnih sungah bur 97 a zuarsuak thei. A voih tam theinak dingah ei le in ah pee le voih tamnak thil pawl a ei hrim ṭheu. Christmas le Kumthar boruak ah a voih cahtu an tamtuk ih voih tamnak ei le in lam lawnglawng a ei ṭheu ruangah le voih a thawh tamtuk ruangah a dam lo bese.\nSteph Matto in, “Heart-attack ka nei ah ka ruataw lawk, ka thi thlang ding ka tiaw rero ih ka thinphang tuk. Ka rualpi pawlin siizung ah in phur ih sibawi in in zohdik hnuah na gas umnak a ṭha nawn lo, na voih tamtuk ruangah a si na damlonak cu in rak ti. Ziang asikhallen ka hnaṭuanmi voih thawh cu ka cawlhsan lawk ding” tin mipi pawl hnenah theihternak a tuah.\nHimi hnuah tlangval thar a neih thu mipi pawl hnenah theihternak a tuah. Stephanie Matto in, “Hnaṭuan thuhla ruangah LA lam pan in ka zamsuak, vanzam sung ka tonak kiangah tlangval pakhat arak to ih hni siamsiten in rak cibai. Ka mask ka phelh veten zo ka si ti a thei ih ka voih thuhla cu kan reltlang ih kan nuamaw zet. A zun ah ka ui ih tu’ah Turks le Caicos ah ka um lai, a kiangah ka um. Thaisun ah LA lam ka pan dingih LA ah in ra thlun ve ding” a ti.\nHlasakthiam Machine Gun In A Nupi Hual Hnenah Zungbun Danglam Zet A Pe, A Phelh Tum Asilen Hling In Arak Sun Ding\nSahimnak Hawl Raltlan Nauhak Cu Rul In A Cuk That


Aung San Suu Kyi In Biakawk Sawm - Chinland Today Media\nNovember 17, 2009 5:31 am·0 comments\nCanada PM India A Tlawng\nCanada ram Prime Minister, Stephen Harper cu ni 3 sung caam dingin tuisunah India ram khawpi New Delhi a thleng. Canada PM Stephen Harper cun tuihlan hnakih India thawi peh tlaih awknak ttha sinsin an neih a duh thu a simih, Canada PM Herper in tui ttum India ram a tlawn naksan hi India thawi Nuclear tuahnak thilri thuhla ih hna ttuan tlang a duh ruangih tlawng a si zum a si. Himi ih tlunah sumdawng pawlih hamtthat nak ding leh an himnak ding pawl thu khalah India Prime Minister, Manmohan Singh thawn thuthlung an tuah tlangdingih zum a si.\nAung San Suu Kyi cun tuithla ni 11 ah khan Burma Ralkap Cozah hotu pawl cu rualrem awknak leh ram tthanso nak lamzin hawlih biakawk nak nei dingin sawmnak ca a kuat. Aung San Suu Kyi cun Burma ram ih rualrem awknak leh tthanso nak a um theinak dingah Burma ram State Peace and Devolopment hotu pawl thawi biakawk nak neih a duhthu a ngan.\nSuu Kyi ih cakuat mi mipi vantlang theihdingih puansuak a si naksan hi US President, Barack Obama in tui kandung zarte sunih Burma ram ralkap Cozah hotu pawlin Aung San Suu kyi an suahih an ram mipi rorel nak um theidingih lamzin hawlih ke an kar a si ah cun US leh Burma ramhi pehtlaih awknak leh hna ttuan tlangnak neih a pawi tilo thu Singapore ih Asean Summit neih nakih a sim rungah a si ding tiah zum a si.\nAung San Suu Kyi hin kandung thla khalah Burma ralkap hotu pawlih hnen ah biakawk sawmnak ca a kuatzo ih ram dangdangin Burma ram hremnak nasa tuk an pekruangih harsat nak ti zia umdingih biakawknak nei dingin a raksawmzo.\nAung San Suu Kyi hi zumbanlo pi in Burma ralkap Cozah in tui kandung naite ah US Assistant Secreatry Of State, Kurt Campbell khal an rak tongter zo ih, Cu ruangah tui ttumih a cakuat mi khalhi Burma ralkap pawlin ngaipawi mawhin an pawmsak menthei tiah zumnak sangpi a um.\nIran In UN Thu A Awilo Ah cun Hrem Ding\nUS President, Barack Hussien Obama cun Iran Nuclear thilri tuahnak Uranium thuhla ah UN in tuahdingih a ti vekin Iran in a tuah duhlo a si ah cun hremnak pek tengteng a si ding tiah a sim. Obama hin himi thu hi Russia President, Dmitry Medvedev thawi an kawmawk hnu ah thuthangca latu pawlih hnen ah a sim.\nObama cun UN in a duhdan cu Iran hnen ah a sim zo ih, Cu ruangah UN cun Iran cu reipi a hngak ringring lo ding a ti. Tuihlan ih Iran lamih ttang ringring Russia President, Dmitry Medvedev khalin Iran in UN thupek a ngai duhlo a si ah cun Russia ihsi bawmnak a pek mileh sumdawn nak lamzin pawlkhal a phih sak thluhsal ding a ti.\nUS In Pakistan A Nawr Bet\nNew York Times Thuthangca in a tarlang nakah Pakistan in a ramsungih Tapung misual pawl cak sinsin leh nasa sinsin ih doding in US cun Pakistan a nawrbet tiah a tarlang. Afghanistan ram ih Cozah hnget khoh a um theinak dingih US in hna a ttuan nak a hlawh tlin leh tlinlo cu Pakistan in a ramsungih Taliban leh Al-Qaida Tapung pawl an do neh leh nehlo mi parih a tthum awk ruangah Obama cun Pakistan President, Asif Ali Zardari hnen ah ca a kuatih, a ram kilhim nak leh Cozah thu ah khoh khah zetih hna ttaundingih a duhthu Obama cun a ngan tiah a tarlang.\nHi cahi Obama ih Natinal Security, Adviser, General, James Jones in Pakistan President, Asif Ali Zardari hnen ah a pe ih Obama cun hica ah hin Pakistan cu US in ralkap leh ralthuam thawi bawm a huam thukhal a ngantel tiah New York Times Thuthangca cun a tarlang.\nPathian Kancah nak


Ralkap In RC Puithiam An Tin “Vaksuak Nawn Hlah, Na Thihnak Dingah Cerek Mu Pakhat Lawng A Ṭul” Tin An Hringhro – Meifar\nRalkap In RC Puithiam An Tin “Vaksuak Nawn Hlah, Na Thihnak Dingah Cerek Mu Pakhat Lawng A Ṭul” Tin An Hringhro\nNovember 1, 2021 admin Lawrkhawm 0\nShan State, Nyaungshwe ramsung ih khuatlawng RC puithiam cu ralkap pawlin mipi kilhimtu hnenah thilri bungrua pawl na va pe tin an mawhpuh ih meithal thawn an tin hnuah “Na thihnak dingah cerek mu pakhat lawng a ṭul” tin an hringhro thu a khualtlawngpi pakhat in media hnenah a sim thei.\nOctober 30 sun nazi 3:00 hrawngah Nyaungshwe khua ihsin Phekon lamah motor an mawng ih lamzin ah ralkap 8 in an rak dingter. Motor sungah RC puithiam le minung 5 an to. RC puithiam thluntu pakhat in “Ralkap pawlin motor an dingter hnuah thilri bungrua pawl in thlakter thluh.\nRalkap pawlin na pinpin thilri bungrua pawl cu an thlak ciamco. An zohdik thluh, RC puithiam khal an zohdik ih thu an sut. RC puithiam cu mipi kilhimtu hrangah sumpai na hawl ih PDF hnenah meithal le siivai pawl na va pe. Misual lamah na tang tin an hringhro ciamco” a ti. “Vaksuak nawn hlah, kan lo kah thatnak dingah meithal cerek mu pakhat lawng a ṭul” tin meithal thawn an tin.\nKum 46 mi RC puithiam cu niling lakah khuk an bilter ih “Na ka cip’aw” tin a bek ah meithal in an tin ringring. RC tlawnginn ih an ciin mi hanghnah hnangrah hrang putatsii dip 4 an phurmi khal an laksak ih bomb kamnak dingah nan lei tin sual an puh. Ralkap pawlin RC puithiam cu na vaksuak sal asilen kan lo kap that ding tin an hringhro.\nAn Fanu Te A Hmelṭha Tuk Ruangah A Nupi Cu A Rinhlel Ih Siizung Ah Thisen An Va Zohdik Cu >>>\nA Duhdawt Zet Mi A Nupi Hrangah Mipa Ah A Tuahaw


PetroChina In Tlangparmi Donak Hrang Ralkap Ih Hman Ding Vanzam Datsi A Kuat – Vapual Auaw\nPetroChina In Tlangparmi Donak Hrang Ralkap Ih Hman Ding Vanzam Datsi A Kuat\nMyanmar ralkap in tlangpar ralthuam kai le tlangpar miphun donak ih an hman dingmi vanzam datsi cu Petrochina hnen in an lei tiah felfai in theih a si ih an leiawk dan le kuat dan pawl felfai in hmuhsuak a si.\nRalkap leimi vanzam datsi le Oil cu MT Yu Dong lawngpi in April 15 ah Myanmar ram panpi in a phursuak. A phurhsuahmi ah vanzam datsi 13,300 tonnes a tel ih mawtaw datsi 4,000 tonnes a tel. Cumi cu ralkap in tlangpar ralthuam kai le tlangpar miphun donak ih an hman dingah a si tiah Justice for Myanmar cun thu an suah. Ziangahtile ,Myanmar ralkap cun KIA ,KNU tlunah Mindat mipi humhimtu pawl lawng cu vanzam in a domi an si hrih.\nRalkap in Petrochina hnen in a leimi vanzam datsi le mawtaw datsi lakin vanzam datsi phurtu mawtaw 7 cu KIA in May 17 le may 18 ah a rak kap siatsak ih a urkang sak thluh. Mawtaw datsi phurtu mawtaw 2 cu may 19 ni ah a urkang sak bet. Hitin ralkap in Petrochina hnenin vanzam datsi le mawtaw datsi a leimi cu a cem pei maw tiah felfai in theih a silo. Asinan, Vanzam datsi le mawtaw datsi pawl cu Kachin le Karen ram lamih kuat a si ruangah thlengsuak lo dingin KIA le KNU pawlin an rak bawh ringring ve a si.\nNi 11 Sung An Kahawk Hnuah Doawknak Cawl Dingin Israel le Hamas An Lungkim


Thuthangca Athupitzia - Salai Ayete (Vankau) - Chinland Today Media\nThuthangca Athupitzia – Salai Ayete (Vankau)\nThuthang (news) timi cu a tikcucan khelin thil rung cang tharmipawl mipi zaten theihthei dingin TV, Radio, Thuthangca le Mekazin tivek ih phunsuahmi thuhlapawl an si.\nAtlangpi thu in, thuthangca (Newspaper) cu nitin asilole zarhtin pelhlo ih phuansuah ringring a si bik. Cui thuthangcapawl cun thuthar, thilthar an phawrhsuah theu ih nikhua umtudan, lehpannak le thilman tivek phuansuah a si theu.\nCulawng siloin, ramthuhla, pursumleilawn thu, art le nunphung, nunthuleng le tawntawk tivek tiangin thuthangca sungah phuansuah ringring an si. Thuthangcapawl ih an sum luhnakbik cu thehlarnak (Advertisement) hi a si bik.\nTuisun ahcun, cahnah lawngin siloin Internet cahmai par khalah thuthangca phunphun phawrhsuah le zemdarh rero a si zo. Hi cahram te thawn, thuthngca a thupitzia run tarlang ve sehla.\nRam dintu (Nation-buliding)\nThuthang phuansuah hnatuannak hi felzet, dikzet le hmarngai-zawnruahnak thawn tuansuah asile rampi pakhat dinsuah rero thawn a bangaw ti a si. Cui hnatuannak cu thuthang zemdarh ih thehlar vivonak a si ruangah a siartupawl thuhla famkim a theihter ih nitin an hnatuannak ah, ding le felzet ih thurelcat theinak tiangin an tulmi thuhla famkim ten a pe thei. Thuthang zemdarhdan (Information Flow) a thatnak ram ahcun a rammipawl khalin thuhla an theihkau thei ruangah an thansoh phah ti a si.\nMisenpi Thuruahdan Tuahthattu (Public Opinion Shaping)\nThuthangca cun rammi misenpi ih thuruahdan tiangin a tuahtha thei ti a si. Misenpi duhhrilnak vekih ukawknak (Democracy) ram ah tla cun thuthangcapawl ih an thilti theizia a natsattuk ruangah “Amerika rampi khi a uk rerotu cu Amerikan thuthang media pawl an si” ti tiangin a titu an um. Thuthang a cah ih, thuthangca suahtu an thiam le, misenpi ih thinlung muril tiangah ram duhdawtnak a thlen thei ih mipakhat fingfing ih thiltitheinak tiang a tuahtha thei ti a si.\nRam Kilhimtu Uico (Watchdog)\nThuthangca media pawl ih thilti theinak adang pakhat cu ram kilhimtu uico vek an sinak hi a si. Uktu cozah le kampanipawl in diklozet ih an hnatuanmi le thiltimipawl a phawrsuah ringring dingih rammi misenpi hrangah thudik le thiltha theihter ding hi thuthang media pawl ih hnatuan tumbik pakhat a si ve. Thuthang hnatuahtupawl in watchdog hnatuan hi hmualneizet ih an tuansuah thei asile daan thawn ukawknak, eiruk-doralnak, rampi ih pursum-leilawnnak le democracy ukdan dik tiang a kilhim in a hmasawnter thei ti a si.\nMipi Thurelkhawmnak (Public Forum)\nThuthang media pawl cu mipi hrangah mai duhmi phuansahnak le thurelkhawmnak hmun khal a si. Rampi a thansoh theinak dingah ziangtin, rammi pawl ih harsat buaibainak ziangtin- kan tuahtha in kan remtha thei ding ti’n mipi zaten thuruahkhawmnak hmunpi pakhat khal a si. Thuthangca hi khawruahnak thar phawrsuahnak hmun (Idea Generation) khal a si thei ih khawruahdan le hmuhdan pawl khawlkhawmnak bazaarpi (Idea Supermarket) khal a si thei fawn. Ruahnak tha le hmuhdan dik a tam lawngah rampi a thangso thei dingih cuti ih a tuahsuak theitu ding cu thuthang media hnatuantupawl an si.\nThuthang phuansuah tikah a rung cangdan le a sidan vek cekci in thehlar le zemdarh ringring ding hi a thupizet. Tualsung thil rung cangmi thil fatezet khal hi mipi hipnak ah ti’n tumzet vekin ngan a theih ih cucu, Sensationalism ti a si. Thimnak ah, kawlpa pakhat le chinpa pakhat ih buaibainak an neihmi khi “Kawl le chin karlakah buaibainak a um” ti khalin tumzet vekin ngan a theih ih kawl le chin remawklonak tiang a thlen thei a si. Rampi le khawvel huap ih thil thupizet khal thu fatezet le tualsung thuthang vekih ngan a theih. Cun, thil thupipa a rung thlenmi khal awlaizet le fatezet vekih ngan a theih ih cucu, Oversimplication ti a si.\nKum 17 ka si tiang Falam khaw sungah rak thanglianmi ka siih voilekhat ah cazual, mekazin tivek tete siar ding ka rak hmu theu nan voitamzet cu siar ding um lo lawlaw in ka can ka rak hmangliam theu. Tuisun, kawlram sungah thuthangca, journals tivek phun 176 suah ringring ti a si. Cupawl teh kan chinram a hung thlengban maw? Lailam, khawte lamih um kan unaupawl in teh thuthangca hi an siarban ve pei maw? ti tla ka vun ngaihtuah theu. Ram le miphun pakhat hin a parih HUTHANGCA vek tello in teh Thinlung, Taksa le Thlarau a kilkip ih thansoh ngaingai a theih pei maw tiah…..?\nSirhsan: Microsoft Encarta Encyclopedia, Premium 2009\nThe Voice Weekly Journal (Vol.7/No.21)


Chin Palik In Palik Bawi A Kap That, Vei 20 Hrawng A Kap – Meifar\nMay 25, 2021 admin Lawrkhawm 0\nSagaing-Monywa lamzin, No. 16 palik sakhan ah Chin palik ṭuanlai pakhat in an hotu a kap that. May 24 zinglam nazi 7:00 an duty thok ah ṭongkam an elaw ciamco, cutin sun nazi 1:00 hrawngah an el’aw ciamco sal ih thihnak a thleng.\nPalik ih hmin le khua cu an tarlang hrih lo nan Chinmi a si ti a si, a kahthatmi cu Lt. Col. Zaw Khin a si. Hmin tarlang duh lo palik pakhat in “An buainak bik cu ramkhel thuhla ah an hmuhdan a bangaw lo, pulbak huatawknak khal a tel.\nAn huatawknak hi a rei zet zo ih an pehtlaih awknak dan cu tuar theih lo ding khopin a sia, Lt. Col. Zaw Khin kap thattu palik cu Chinram ih piang a si ih Chin miphun a si. Meithal in vei 20 hrawng a kap ih a thi.\nAwlsamten an kai zo ih ziangvek hremnak an pe ding ti cu theih a si hrih lo” a ti. Lt. Col. Zaw Khin ih ruang cu Sagaing siizung ah zohdiknak an nei hnuah an khua HlaTaw Sangpi ah an kuat zo.\nTaungphila Pacang A Hlo


Egypt Ram Ah Thihnak Thleng Sal - Chinland Today Media\nEgypt Ram Ah Thihnak Thleng Sal\nJanuary 28, 2013 12:22 pm·0 comments\nCAIRO : Egypt Football thuanthu ih thihnak rapthlak cu, February 1, 2012 ah khan, al-Masry le Al Ahly tei sitnak bualrawn ah a thleng asi. Hitawk ih bawhlung an sitlai ah, an fan le fan lak ah buainak a suak ih, cui buainak ruangah cun mi 74 in thihnak an tuar. Cui thihnak thlennak hmun ah, palik pawl in buainak tisuaktu pawl cu an kai hai ih, an thu zohsak ding in an ret. Cui an thuhla cun Cairo ih thuthennak cun kan dungzarh sungah khan zohfiahnak a nei ih, mi 74 ih thihnak thlenni ih buainak tisuaktu mi 21 pawl cu thi ding in an thu relcatsak an si.\nCui an relsak mi pawl cu Al Ahly club fan pawl an si. Cui an thutitluknak cu Al Ahly fan pawl thinheng in Cairo khawsungah lamzawhnak an nei lala ih, palik pawl thawn tibuai aw in, mi 32 an thi zo. Hliamhma na zetzet ih tuartu khal tampi an um ruangah, hi mipi le palik karlak ih tibuaiawknak thawn pehpar in mi tampi an thihsal zum a umthu khal theih asi.\nEgypt ram ih buainak a thlennak kum 2 kimnak ni khal ah lamzawhtu pawl e palik pawl karlak ih buainak ruangah mi 8 tluk an thi zo ih, zarhkhat sung ah mi 40 tluk Egypt ramsungah an thi asi. Himi ni ih thu relsak asi hrihlo mi mi 72 pawl ih thu khal March 9 ah relsak an sisal ding. Al Ahly club fans pawl cun, cumi ni khal ah hivek ih cozah in a tuah asi ah cun, kan rualpi pawl hrangah kan ding ve ding asi ti in an au ve.\nEgypt Ram Ih Lamzawhnak Ruangah Mi 7 Thi, Mi 456 Hliamhma Tuar\nEgypt Christian 2 Kum 3 Thawngtla Ding\nEgypt Ram Ah Online Ih Muslim Biaknak Relsetu Ti Ih Puhmi Thawngthlak\nIndia Ramsung Boruak Sah\nEgypt Ramsung Ah Carfew Puang


CDMA 800 Internet Dil(Sioh) Siangsal - Chinland Today Media\nFebruary 4, 2012 9:41 am·0 comments\nMyanmarnewshub, Popular Myanmar News Journal | Febuary 4\nCDMA 800 MHZ Phawn pawl Internet dil(Sioh) sal a theih thu kawlram Pehtlaihnak (Set-Tuai-Zi) lam ttuanvo neitu pakhat in a sim.\nJanuary ni 3 ni ihsin an siang thawkmi a si. Yangon, Mandalay, Naypitaw khawpi pathum ah dil(sioh) theih a si. Ziangzat ti cu bikhiah a um hrih lo, pektheih dinhmun tiang cu pek ding a si ti’n a sim bet. Hivekih Internet dil(sioh) a theih salnak cu a vawithumnak a si ih pek dingzat reet khal danglamnak um lo a hlan vekin 30000 Kyat a si ding ti’n Pehtlaihnak (Set-Tuai-Zi) lamih sin theih a si.\nInternet dil(sioh) theih lawng si lo in Phawn line tla lei a theih sal. Phawn pawl cu Pehtlaihnak(Set- Tuai-Zi) ih a bur hnatuan rerotu bulpak Company ah nitin lei a theih ti’n a tlun lam ih simtu a sim bet. Cuvek ih bulpak Company pawlih zuar theinak a pek tikah (Myanmah Set-Tuai-Zi) ih dil(sioh) vek reet in Phawn Card khal Tingnga le Internet hmang ding asile Tingthum in hmangsiang a si ding ti’n simtu cun a sim.\nPhone Card cu a dangten zuar a si lo ding, Internet thawn bun tlangmi Phawn pawl lawng zuar a si ding. A man cu pehtlaihnak (Set-Tuai-Zi) lamih thusuahnak vek in Phawn le Internet cu Tingnga le thawng sawmthum ih zuar a si ti’n “Elite Tech Company” ih ttuanvo neitu pakhat in a sim. CDMA 800 MHZ Phawn pawl cu 2010 kum thawk lam in zuarthawk a si ih Internet hman theinak cu 2011 January thla ih sin hmansian a si. Internet hmang theinak cu 2010 June thla ihsin cawlhter a si ih hmantheisalnak cu Agust thla ah siannak pek a si sal. A vawihnihnak dil(sioh) theinak cu 2011 November thla ah cawlhter a si thu Kawlram Pehtlaihnak (Set-Tuai-Zi) lam ttuanvo neitupawl hnen in theih a si.\nOoredoo SIM Card Tlangzarhnak Nei\nKawlram in online Bank tuah\nSea Game Football Ticket Zuar Thlang Ding, Ramdangmi Tuanvo Neitu Pawl Hrangah SIM Card Free


Chin New Year – 15, Singapore Hmang Dingin Chin Arsi Pawl An Thleng Fel Ta! - Chinland Today Media\nSeptember 18, 2015 4:06 pm·0 comments\nFred, Makim, Jamie, Dika\nChin New Year – 15, Singapore ih tuah ding mi hmang dingin Myanmar rampi hlasak thiam Chin mi arsi pathum pawl cu Singapore khawpi an thleng zo. September 20, 2015 ah SCCCI Hall ah sunglawi zet in Chin New Year – 15 hi hman an tum.\nKum tinte in Singpore thleng Chin mi pawl in Chin New Year hi hlunghlai zet le sunlawih zet in October thlacem zarh netabik kiangkap hrawngah an rak hmang theu. Tuikum an hmannak ding khalah Lailaam, Lai thuam mawi hmuhnak, thiam thil hmuhnak pawl le zaihla awihnak pawl in caan hman an tum sal. Himi densan in cangan zuamawknak khal tuah a si ding tiah thu kan dong.\nChin New Year -15, Singapore ih hmang dingin Myanmar rampi huap ih theih lar mi, Chin Arsi pawl an siih, Myanmar Girl ihsin Mai Ma Kim, Myamar hla zuamawknak sangbik a simi “Einmet Sungya” Season 7, ih pakhatnak ngahtu Salai Dika, panihnak le mpi duh cobik lawman ngahtu Salai Fred pawl an si. An mah lawng silo in Iron Cross Band hotu le an guitar tumtu Chit San Maung tei’ nupa khal in tuikum Chin New Year hi an tel pi ve ding.\nTuisun Singapore an thlengih zanlam ah studio an lut cih. Concert ah inntek pawlkom sungin mi pathum khalin hlasak an bawm ve dingih cupawl le music committee hrekkhat pawl thawn an luttlang. Chit San Maung cu zing khawm lawng a tel man dingih khawm lai ih caan hmang dingin a hranten caan pek a si.\nTuitum Chin Arsi pawl hi Mai Jamie Eng Te ih sponsor mi ihsin feh an si. “Kan Laimi awtha zetzet hlasak thiam tamzet pawl cawisannak ah le, Singapore ih um Chin mi hnatuan pawl lungawi zet ih kan puai anhmannak ihsin an rualpi pawl an kom theinak ding duhsaknak thawn a siih an rualpi an komnawk ihsin Biak inn lamkhal an pan vivo ih Chin mi thawn an naihniam awk thei nak ding khal ka ruahsan” tiin Mai Jamie cun a sim.#\nSingapore Ih Chin Kum Thar Ah Kawlram Huap Hlasak Pawl Le Chit San Maung Tel Ding


12 Meses Ultimate 7 Days 14 Days Ultimate 1 Mes Ultimate 103.36kr. 3 Meses Ultimate 303.90kr.\nPrecio de venta al público: 604kr.


ICA Palai Mai Cherry Zahau New Delhi Ah - Chinland Today Media\nICA Palai Mai Cherry Zahau New Delhi Ah\nJune 17, 2012 3:03 pm·3 comments\nMai Cherry Zahau cu ICA palai hmin in New Dehli ah a ratlawng ih Chin mi upa le mipi pawl thawn tawnawk ih thu le hla relkhawm le suhawknak in caan a hmang ti’n thuthang kan ngah.\nMani 16.6.12(Sat) ni nahzi 1:00 pm ah Falam Refugee Organization EC upa pawl thawn FRO zungah kawmawknak an nei ih nazi 2:30 ihsin 5:30 tiang Chin (FRO mipi an si)mipi 70 kiangkap thawn Living Faith Baptist Church biakinn ah kawmawknak an nei. Cumi kawmawknak pawlah Mai Cherry Zahau cun ICA(Institute of Chin Affair) thuhla cipciarzet in simtheinak a nei ih mipi lam ihsin thusuhnak le fawrhfialnak pawl tla a ngai ih recordnak a tuah.\nAtu ih Delhi a ratnak sanbik pakhat cu a ra dingmi June 23 ah Geneva ah a fehnak dingmi hrangah thuhla khawlkhawm ih Chin mi ramdang thleng pawl ih harsatnak le dinhmun sinak pawl, ICA member pungter in ramsung ih thuhla ruahrelnak le hmuhdaan duhdaan langternak pawlah mipi ih telve theinak lamzin awnsak ding pawl hi a si.\n(CIA ih tumtahmi pawl le fehdaan pawl cu CT palai in a dil nan ngah a si hrih lo.) Amah Mai Cherry Zahau khalin ICA thuhla thawn pehpar ih a thupizet ih a simmi hrekkhat cu ICA in CNF thawn pehpar awknak a nei lo, cule hriamhrei keng ih cangvai dingin tumtahnak a nei lo, cule Falam khawnu khawpa, Falam Humhual, Falam le Chin hmin pu organizations zate pawl thawn rualremzet ih hnatuan daan hawl ding timi pawl hi a si.\nCule Mai Cherry Zahau cu tuni 17.6.12 zarhpi ni sunkhawm cu DBCF(Dehli Burmese Christian Fellowship) biakinn ah a khawm ih fawrhfialnak thutawi simnak a nei a si. Sunhnu khalah ram hrangih a tuan rerotu upa pawl thawn tawnkhawmawknak cu Dr. Run Bik ih inn ah an nei a si tiin thuthang kan ngah. Mai Cherry Zahau cu Mizoram lamah tlawngin Chin mipi pawlih aanka ngai dingin tumtahnak a nei ti’n theih a si.\nMai Cherry Zahau cu thaizing(18/6) zingpit ah Aizawl lamah a pawk ding.\nFUD Cu CRO Ah Thleng A Si Zo\nSalai Sen Ro Sang le New Delhi Chin Mi\nNew Delhi ah calai Seminar nei ding\non June 19, 2012 at 11:27 am\nThil dang rel ding tamipi a um ko nan thupi dang pakhat ka rel duh. Ram hruai tu silole Mipi hoha tu ding hi cu a hmaisabik ah “duhsak bik nei lo ding”. cun hmin hrimhrim khal ah hnam hnim telh lo sehla a tha ding ka zum… Hnam feeling a tam nak bik hi kan hnam kan cal ah ka ret nak hmun hi asi bik…. Salai Zangiat ti hmin pu in midang hmai ah va ding sehla thildik a si lo ding..\non June 20, 2012 at 9:44 am\nA va lungawi um ve. Cherry Zahau tawn ka cak tuk nan Delhi ah ka ra thleng hman lo cu pawi na sa. FRO Le Cherry Zahau tuangten tawnawk khawmnak nan nei thei cu ka lo lungawipi na sa.\nTumtah mi khal tluang vivo hramseh.\non June 20, 2012 at 6:12 pm\nCheery, Na bang zet dingnan, Pathian in na thabang man, kan miphun hrang ah rahttha a rah tir leh tengteng ding…Cak sinsin in hmailam ah….


Zinghnam In Australia Ram An Nuai, Zinghnam Pampi A Tlung, Minung Khal An Keu – Meifar\nZinghnam In Australia Ram An Nuai, Zinghnam Pampi A Tlung, Minung Khal An Keu\nMay 30, 2021 admin Leitlun 0\nLeitlun ramtinkim in buainak an nei thluh, Australia ram a kang ciamco hnuah Covid-19 thlisia a hrang ih an dinhmun a ziaum deuh thlang tiah zinghnam in an nuai ciamco sal.\nAustralia’s New South Wales ramsung ih lo hnaṭuan pawl an nuai nasa bik, an loram sungih an thilcin mi pawl an rak eisak thluh. Zinghnam cu an that rero nan an pung deuhdeuh ti a si, innsung khalah an lut ih minung tiang an keu.\nSiizung sung khalah an lut ih damlo pawl an keu thu theih a si, innsung tidai retnak tank le bungbel sung khalah zinghnam an rak um. An meisa hri khal an rak keucat ruangah meisa nei lo an um phah, New South Wales cozah in zinghnam tursii Bromadiolone cu India ram ta a cah lai.\nAn cahmi zinghnam tursii cu a thazang a cak tuk ih nazi 24 sungah zinghnam an thi hngel. Litres 5000 rori an cah nan cozahpi ih cohlangnak an hngak lai, a san cu zinghnam tursii ruangah ramsa dang le innvulh rannung pawl khal an thi thei ve ih Australia cozahpi in a siang asilen zinghnam tursii cu an kap ding.\nLeitlun mifim pawlin Covid-19 ruangah le rambuai ruangah ramsa pawl khalin ei le in ding an rak tlasam ve ih a hlan hnakin an sual deuhdeuh ding tin an rak phuang zo.\nDalan Ruangah Ralkap In An Kap That Ih A Ruang An La Thei Hrih Lo, A Nupi Nau Nei Zikte A Thihsan\nSunlaifang Ah Sibawi Nupa Cu Kah That An Si, A Phen Ah Thuanthu Rapthlak Zet Aum


Evan.Lar Boih Thawngtlak Kum Ṭhumsakmi Duhlonak Langter Ih An Audan Ding Pawl – Vapual Auaw\nKum kim lo nunau pahnih a sualpi ruangah Kalaymyo tayazung in kum 43 sung thawngtla dingin hremnak a pekmi Evan.Lar Boih cu ramṭhen tayazung in kum 17 sung lawng thawngtla dingin a ṭhumsak tikah Kalaymyo ih nunau pawlkom le inntek lam lungkim loin August 26 ah duhlonak langter in zin an zawh ding thu theih a si.\nEvan.Lar Boih cun Falam peng ihsin Letpanchaung an inn ah tlawng kai in um kum 15 nute cu 2015 kum ah a rak sualpi hmaisa ti a si ih kum 14 nute cu 2018 kum ah a sualpi tiin nunau lam cun 2018 kum ah thubuai an rak thehlut. Thubuai thawn pehpar aw in Evan.Lar Boih cu Kalaymyo tayazung in 2019, January 16 ah kum 43 sung thawngtla dingin hremnak a rak pe. Cumi cu tui ṭum ah ramṭhen tayazung in kum 26 hlonsak in kum 17 sung lawng thawngtla dingah a ṭhumsakmi a si.\nRamṭhen tayazung ih thusuakmi lungkimlonak lamzawh cu August 26, zinglam nazi 9 in thok ding an si ih Taungzalat zin ,Nyicia tat hmaiah an tong aw khawm ding. Lungkimlonak lamzawh cu Dingdi nunau pawlkom in an hoha dingih an audan ding khal an ruat fel thluh zo. An audan ding pawl cu Kalaymyo tayazung ih hremmi kum 43 sung thawngtla ding timi cu kan lungkimpi. Sagaing ramṭhen tayazung in kum 17 sung lawng thawngtla dingih a ṭhumsakmi cu kan lungkimpi lo. Kum kim lo sualpi thubuai ah thawngtlak kum ṭhumsak cu kan duh lo. Duhsaknak tel loin dik zetih lairelnak kan duh. Fale zangfahnak nei loin hremnak ṭhumsaktu zung hnaṭuan pawl cu an hna ihsin banter thluh si haiseh timi pawl a si. ( UCTN )


Lungawinak Thuthup (The secret of happiness) - Chinland Today Media\nLungawinak Thuthup (The secret of happiness)\nOctober 24, 2013 11:45 pm·0 comments\nHi leitlunah milai sinak keng in kan rak suak ih, hi leitlunah tthanglian in kan nung taktak duh a si ahcun lungawinak hi kan ttul cio a si. Minung tampi cu kan nung naan, kan nung taktak lo. Nung cingih thi vek kan si ttheu. A ruangcu milai in a suahkeh ihsin a haal mi lungawinak thawn an hlat-awk ruangah a si. Lungawinak timi ttongfang nih cun hnangamnak, luatnak, deihnak leh thinnaumnak pawl tla hi a huap telcih. Taktak cun; lainnak, hlawhtlinnak leh dinhmunsaang co duhnak pawl kan hawl ciamco-nak ih a san khal cu lungawi diriamnak kan hmu duh ruangah a si. Ziangtluk in va hlawhtling khal awla lungawinak na nei lo ahcun, na nunnak hi manhla leh surlam nei tuk in na ngai cuanglo ding. Minung in a suah ihsin a hawl taktak mi hi ziang a si?. Hi thusutnak cu awlsam te’n let a theih ko. Mitampi cu tufang ah camibuai awngnak tla hi kan saduh-thah-bik mi a si men thei. Hmanseh, kha mi cu tlawng na kai ruangah a si. Cui tlawng na kai hlan ihsin na hawl mi taktak cu lungawinak a si lo ding maw si. Tuisun ih naute suak pek khi vun zoh awla, leitlun cu a hrangah a fiak zet lai. Peisa ih surlam hman a thei hrihlo. Hmanseh, cui naute cun lungawinak hi si a hawl ve thotho. Cui lungawi hnagamnak nih a tlansan caan ahkhin thup men loin a ttap ih cutin hringtu a nu in a ttang sungah a cawi hnuah, hnangam in lungawinak a hmusal hnu ah a ngam sal ttheu a si. Cui milai ih hawl mi nunnak sungih nungnak vitamin a si mi lungawinak cu ziangtin ka hawl pei? Ka rual a tanglam ah I run thlun hrih awla cui lungawinak ih thuthup pawl hawl tlangin ka titi ding aw.\nLungawinak thuthup pakhat a si mi cu peknak hi a si. Ih, peknak hi cu ngahsalnak ih hrampi a si. Peknak kan ti tik ahhin na thinlung ah ra suak dukdi mi cu peisa a si men thei. Hmanseh hi lungawinak ahcun peisa cu kan ttul bik lo. Cui pawl hnak in duhdawtnak, bawmsannak, velngaihnak, zawnruahnak, ngaihsaknak leh zaangfahnak pawl hi an si. Mitamzet cu ziangruangah lungawinak kan hmu theilo kan ti a si ahcun, a ngah lam leh a co-lam sinak in lungawinak kan rak hawl ruangah a si. Zonih si; I bawm ding, I zoh ttha ding, ziang tluk in si in duhdawt, ziang ruangah a mah nih I biak lo tiah midang hnenin ngah ding mi lawnglawng hngak in sunni kan tlak. Hmanseh, lungawinak taktak na hmu duh a si ahcun ka rual pektu sinak rak hril thlang aw. Khatlam in kan sim a silen midang nih anlo biak hmai kha hngak loin nangmah nih biak hmai aw. Psychology pawlin minung ziaza an zirnak ah an hmuhsuak mi cu, nauhaak khal ah a rualpi pawl a teertu pawl khi cui teer a co-tu nauhaak pawl hnak in lungawinak an hmu in an co tam deuh ti a si.\nPeknak hi cu Christan mi kan bible hmun tampi ah inzrih in insimfiang ih, thutharpi leh thudanglam pi a si tuk lo men ding. Sikhal-sehla, hi hngasalnak ih hram, peknak hi cu a nungmi milai hnenlawngih a um mi daan a siloih hi daan hi cu leitlung tel ni leh thlapi arsi zate’n ih hlawmawk mi daan (universal law) a si. Newton physicist, scientist hminthang ih a hmuhsuak mi daan ahcun “ziang hmauhhmauh ih neih mi caangveihnak nihcun a bangrep mi cangveihnak cu a hngahkir sal” ti a si. TTN, lungto cu leitang ah phom awla na phom ngahmi leitang ih a tuar mi hmual cekci cu cui na phomnak lungto cun a tuar kir ve thotho. Hi daan cu khi thlapa kainak ih an hmanmi rocket ih cet tuahnak hrangih an hman mi ruahnak thlaici ah a run cang. Cui rocket in a tanglam ihsin a suahmi hmaul a na deuhdeuh a silen cui a hmaul ihsin a ra kir sal mi hmaul khal cun na deuhdeuh in van ah a tuul sal a si. Cu vek in ka rual na pek vek cekci in na ngah ding a si.\nTuisun ah na co mi na duh zawng a silo ahcun na pek mi kha rak cek aw. Na pek mi a ttha ko ahcun na ngahsal mi cu a sia lo hrimhrim. Caan tampi ahcun mahlam lawng thlir in duh ham a awl zet. Hmanseh, lungawinak taktak hmuah kan duh a si ahcun a co-tu sinak cu hnongin pektu sinak hi kan hril miangmo a ttul thlang a si. Mi pakhat kan va bawmnak nih cu kan nunnak ih surlam leh a man pawl tla cu in theifiang ter ih nunman a nei mi ah in tuah lawng si loin lungawinak hi in co ter bet a si. Mipakhat nih ” dam ee, nangmah sawn?” a lo ti ahcun nangmah nih ” na dam maw?” tiah na biak hmai ruangah a si. Na pek mi cu na ngahkir sal tengteng ding ka rual. Cu ruangah mi pakhat hrangah lungawinak a tlung dingmi thil kha rak thauh thok aw. Ni khat ah veikhat, veihnih cutin tam sinsin in zuam aw. Cui na thuhmi thlaici cu so khaw pathain nih na ttho dingmi lungawinak a phurtu thlairah a cangter ve ding. Hi peknak hi na caan pek in rak ruat awla na rualpi leh na innsaang hnenih na pek mi awkam leh ziaza sungah thleng a ttul kha rak thlengin, a thar in thilttha na pek hai a si ahcun an nunnak cu manhla leh surlam a nei sinsin ding ih cuticun a netnak lamzin na thlen zik ahkhal sir awk loin kan nunnak cu lungawinak in kan hmang a si tiah lungawi leh diriam zet in na um thei ding a si.\nAuthor: Salai : Van Lal Thang


SAC ralhraang Thuthup a puut suak leh ta | Falam Online Media\nJuly 7, 2021 Ni Hnem Sung\t0 Comments\nDothlengnak thawn pehpar ruangah siseh cupawl thawn pehtliahnak nei ruangih kaihkhih tuar nan, Thawngthlak ding khawp ih thubuai nei lo in thlah zalen cih dingmi mi ṭhenkhat cu an sung le pawl hnen ah SAC ralhraang in paisa an dil ih paisa pek veten thlah lok ding vekin bum tuartu an tam.\nKawlram a buai hnu, kiahkhih tuar pawl cu palikzung ah maw, SAC ralhraang kut sungah thusutnak an nei ta ih Thawngthlak ding khawp ih buainak neilotu an si cun thlah sal dingin thu an rel cat sak ṭheu.\nCuvek thuhla rak theitu pawl cun an umnak veng lal lole vengsung cozah ṭuanvonei tivek hnen ah pehtlaihnak nei in an sung le pawl hnen ah paisa an dil ter ṭheu.\nCumi thuthup cu Ralhraang sungthu theiciangtu mipakhat in Irrawaddy hnen ah a sim mi a si ih, “veng sung palik pehtlaihnak an nei ih palik cun veng lal lole vengsung ih cozah ṭuanvonei tivek hnen ah paisa dil dingin an fial sawng bet ṭheu.”\n“Kaihkhih tuar sungte hnen ah cuzat paisa nan pe cun thlah zalen an si ding. Khazat nan pe le luat thei dingin an lo tawlrel sak ding ti`n an va sim thei. Atak cun paisa an pek lo khalle thlah zalen dingmi an si. Cumi an theilo ruangah sungkhat unau pawl cun neilo cingin an unau, an fa, an sungkhat luat thei dingin paisa an tawlrel ṭheu” a ti.\nCuvek bumnak tongtu cu Yangon, Mandalay le Naypyidaw ah an tam ih mipakhat hrangah kyat ting 5 in ting 30 hrawng an ngen ṭheu. Paisa dil dingin a tawlrel thoktu cu palik le SAC ralhraang pawl an si.\n“Paisa an dil dan cu biakremaw dan ih zir a si. Kan dung June 23 ih an thlah mi nupinu pakhat cu kyat ting 30 an dil. Cuzatzat paisa kan nei lo an ti ruangah ting 15 ah an ṭhum ih a neetnak ahcun kyat ting 7 in an biak remaw. Cumicu venglal pehtlaih hmasa in an dil termi a si” tiah hminthup mipakhat cun Irrawaddy hnen ah a sim ih “Veng lal pawl in an rak eiruk sawng khal a si thei” a ti.\nAn kai nak san cu a pasal in CRPH hnen ah paisa a rak hlu dah ruangah a si ih thusut zirzoinak an nei hnu ah “sual nak a nei lo” ti`n thu an rel cat sak zomi a si.\n“Anihcu naing-ngan-zii tuahtu khal a si lo ih thubuai tuah sak ding khawp in mawhnak a nei lo. A pasal in CRPH bomnak paisa a rak thawh dah ruangah an nupa in ralhraang pawl an kai. Amah cu an thlah sal zo nan a pasal cu thubuai an tuah sak” tiah amah cun a sim bet hrih.\nSAC ralhraang duh lo zawng tuah ruangih kaihkhih tuar pawl lak khalah nawhthuh pek ih thlah zalen salmi an um. Kawlram mihminthang kaihkhih tuar pawl lak khalah paisa pek ih khulawtu an um.\n“Cuvek pawl cun ယုန်လေး hnen ah bawmnak an dil tlangpi. ယုန်လေး in Yangon ih SAC ralhraang zung a biak sak hai ih amah bawmnak thawn thlah zalen salmi khal an um.”\n“Atlangpin, mawhnak nei lo pawl kha paisa laklut nakah an hmang. Curuangah SAC ralhraang huatzawng tuahlotu cun paisa cemliam in buaipiding a si lo. Thusutnak an nei dingih mawhnak an nei lo cun an thlah cih mei ding. Simduhsan cu hilam pawl in thubuai tuah tlak lo an timi lakah thlah zalen salmi an nei” tiah SAC ralhraang thawn naivaitu hminthup mipakhat in a rel.\nAAPP ih tarlangmi vek a si le SAC ralhraang lal hnu ah kaihkhih tuar mipum 6500 luan an um ih SAC Ralhraang kut tuar in nunnak liamzotu mipum 894 an um zo a si.\n← Hrial theih lo mi Falam peng Doawknak ih Nunnak liam pawl Upat an pe\nTelenor in Kawlram a suahsan nak san “Thudik” →


AMERICAN IN SYRIA A NUAI CIAMCO – Times Of Chinland\nFebruary 9, 2018 admin1 World 0\nSyria ram ni suahnak Upharitis tipi kaptluan ih Cozah lam tang ralkap tawkfang nawn kan that ngah a si tiah American cun an phuang.Syria Cozah cun American cun mi tamtuk a burbur rori in a that a si tiah thinheng zet in an sim.American cun an somdawl mi ralkap pawl cun anmah le mah khamawknak ah tan an lasal ih cui doawknak ah Syria lamtang Ralkap tamtuk thimi a si tiah an phuan mi a si.\nSyria ih Democratic Pawlkom(SDF)pawl cun Cozah lamtang pawl ih donak le nornak cu mizan ah natuk in an tuar ih mah le mah khamawknak in an dosal mi a si ih American khal cun bomnak a pekve mi a si tiah Syria ram ih American ralkbawi Colonel pakhat cun a sim.Syria lamtang ralkap 500 hrawng cun ramri lan lo ding timi cu lan in SDF hmunpi cu an ra kap a si tiah Colonel cun a simbet.Hi Syria lamtang pawl cun Tank le hriamhrei tumpi pi,Rocket tiang an hman ruangah kanni lam khal in kan kahvenak a si tiah a simbet.\nHivek ih hriamhrei tumpi pi an hman ruangah American cun tlunlam ihsin Vanzam thawn a kap ciamco ih ralkap a zatel rori in an thi ti si.American lam cun hi a zatel ih thitu lakah Russia ralkap an telve tiah an sim ih a dik rori a si ahcun American kahnak ruangah Russia ralkap khal an thive thlang tinak a si.American le Russia cu khat le khat an kahawk ngah lonak dingah nazi 24 sung biakawknak Line hi oncia ringring a si tiah thuthang cun an tarlang.\nTui thil cang mi khal ah American lam cun thaten thuhla an suh hnuah Russia lam ih siannak pek mi vek ih an kah mi a si tiah Pentagon Hmunpi cun an sim.Syria Cozah cun hi ralkap a zatel ih thihnak thuhla ah lungawi loin UN lam ah thuhla heknak a thlen ih Leitlun pi khal in American cun an mawhthluk a mawi a si tiah an ca ahcun an tarlang.


Ralkap Pawlin An Sang Mi Israel Thlingthlatu Hlun In A Hlawh Man Sumpai A Ngah Lo Ruangah A Ban – Meifar\nRalkap Pawlin An Sang Mi Israel Thlingthlatu Hlun In A Hlawh Man Sumpai A Ngah Lo Ruangah A Ban\nJuly 15, 2021 admin Leitlun 0\nMyanmar ralkap pawlin thuneihnak an lak hnu reilote ah Israel thlingthlatu hlun Air Ben-Menashe cu dollar $2 million lenglo in an sang. Myanmar ralkap cozah cu leitlun ramdang pawlin an cohlang theinak dingah hnaṭuantu ding a si.\nLeiltun ramdang pawl hmaiah ralkap cozah an ṭhahzia pholangtu ding a si. Asinan, a hlawh man a ngah lo ruangah a hna ihsin a ban thu a phuang. Ari Ben-Menashe cu 1951 kum ah Iran ram ah a piang ih Israel thlingthlatu hlun khal a si, tu’ah Canada ramah um in Dickens & Madson Canada ah hna a ṭuan.\nAmerican cozah in an ramsung ih um Myanmar ralbawi pawl ih sumdawngnak a phitsak thluh ruangah Ari Ben-Menashe ih hlawh man cu an pe thei lo.\nAri Ben-Menashe in “America ih um Myanmar ralbawi pawl thawn kan pehtlaih awknak cu a ṭha zet lai, asinan American in an sumdawngnak a phitsak thluh ruangah hlawh man in pe thei lo ih hnaṭuannak ihsin ka ban. Sumpai ka ngah lo cu thil thupi tuk a si” a ti.\nMyanmar ralkap in thuneihnak an lak hnuah CNN thuthang latu Clarissa Ward cu Myanmar ramsung ih thuthang la dingin arak sawm ih a hlawhtling, asinan Clarissa Ward cu tanhmun nei loin thuthang diktak vek ih a lak ruangah Myanmar ralkap pawl an hmin a siat phah sawn.\nAri Ben-Menashe in 1989 kum ah Iran ramah raldonak vanzam 3 zuar dingin arak tawlrel ruangah American in thubuai an orhter ih kum 1 sung thawng an thlak. Ari Ben-Menashe cu hminsiatnak neicia Israel thlingthlatu hlun a si.\nZangfahum! A Damlonak Ruangah Ni 25 Sung Tla A Itthat\nA Tlangval In A Duhmi Hnipuan A Leisak Lo Ruangah Dawr Sungah An Sualaw


UN Palai Pawl le Kawlram Ralkap pawl Hi! - Chinland Today Media\nUN Palai Pawl le Kawlram Ralkap pawl Hi!\nFebruary 24, 2010 6:18 pm·1 comment\nUN cun Kawlram ralkappawl in a mipi a hmuhsuamnak cu tawpter ding ah nasa zetin kan dunglam kum ihsin a zuam rero nan tuini tiang a hlawhsam hrihlai a si. Kum 2006 ihsi UN Special envoy Ibrahim cu kawlram tuah thatnak ding thu ah vei (6) lenglo Kawlram ah a feh nan mipi hrangah ziangpipa thathnemnak a suahpi theilo.\nTui neitabik khalah UN Palai Thomas Ojea Quintana cu kawlram ah a feh sal ih NLD hotu lubik pakhat Tin Oo thawn khal nazi pakhat lenglo thureltlangnak Yangoon ah 18 February 2010 ah an nei. NLD hotu sang Pi Suu Kyi khal tawn a tum nan ralkappawlin an sian lo.\nNLD hotupawl khalin an rak tawng ih hleiah ramsung hotupawl thawn khal thurel tlawngkhawmnak an nei. Tui kum 2010 hrilawknak ding thu thawn peparaw in Thomas Ojean cun mipipawlih duhmi hruaitu hriltheinak le duhmi thusimtheinak pe hram uh tiah ralkap acozah a nawr zawk rero.\nUN Palai Quintana cu kawlram ah ninga sung a cam ih a tawn duhzetmi Pi Suu Kyi a tawn theilo ruangah lungsiilo zetin a kirsal. Quintana cun ziangruang ah acozah ralkappawlin Suu Kyi in tawngter sianglo timi khal a thei lo. Ninga sung a cam sungah politice ruang ih thawngtla upa 15 lenglopawl khal thurelpinak a neihpi.\nTui kum hi ziangtik thla ciah ah Acozah ralkap in Kawlram hrilawknak sangkapi a ong ding ti zohman ih theih a silo. Rakappawl cun fel le thaten hrilawknak kan tuah ding an ti ringring ko nan a ni le thla an sim duh hrihlo. Ram sung ih mi thenkhat cun “88” kum bang in 10-10-10 ah teh an tuah tum a si pei maw ti khalin an ruat.\nUN Palai Burma Tlawng A Tlung Sal Zo\nKawlram Hrilawk Ding Ciang Kuang Lo\nSuu Kyi Cu Kalay Le Tedim Thleng Zo! Chin Mipi Tiar Aw!\nNLD Sungtel Mi 12 China Ram Ah\nsiang lian says:\non February 26, 2010 at 12:34 pm\nkawl ram cu a tha leh ding ti ka zum


Hlasak Thiam - BJ - Chinland Today Media\nHlasak Thiam – BJ\nZiangtivekin, ziangtizawng khalin um in thuamaw khal sehla kan lo uar ringring ding ‘BJ BJ BJ’ an timi le a aw thaamte khi tiih nonawn thlennak hmun kip ih an rel rero mi BJ cu Malaysia CT Palai Salai David Nun Tho in Nimthlakau interviewnak nei dingah hmaitawn in an kawm aw.\nKan dung baihte ahkhan ‘BJ A Thi’ tiah thulenglawng kan leitlun hmun kip le ram kip ah a rak thang lawk, asinan tuini ah CT lengtupawl hnenah BJ Rock Vampire in a thihlo thu le thulenglawng rak thei ih rak lungphangtu pawl hnenah pawi a tinak le mipi a sunsaknak a lang ter sal a si.\nCT: Chinmi lakih hlasak thiam langsar BJ a hmaisabik ah CT hmin in na kut ka lo kai a si.\nBJ: Welcome CT ! Lungawi.\nCT: Ahmaisabik ah na suahkehnak hmun, khua le atu na umnak hmun in sim thei pei maw?\nBJ: Ngahtuk!! Ka suahnak khua cu Falam,Chin State a siih atu Chinmi thawng tampi umnak hmun Chin Khualipi Malaysia ah ka um.\nCT: Unau suahpi, Nu le Pa hmin pawl teh in sim thei pei maw? Na Innsang nu hmin le na fale hmin pawl?\nBJ: Ahmaisa ah i hringtu Ka nu le Pa ihsin in ka thok ding. i hringtu nu Pi Ngun Nei le Pu Van Lal Sak teih fapa pahnihnak ka si. Ka Unau suahpi pawl cu Solomon (M.R.H), Zai Rem Sang, Sui Len Mawi, Ceu Sam, J. Benjamin (Tluang Za Thang), Lydia Lal Her Mawi, Van Lal Pek, Van Lal Hruaile pawl an si.\nKa innsang nu cu J. Hoi Lo Par a si ih fa pahnih mipa pakhat le nunau pakhat kan nei. Ka fapa te a hmin ahcun J. Bawi Nei Thang a siih duhkawhnak ah J.Kuk tin kan ko theu ih ka fanu te hmin cu Elizabeth J. Lal Tha Sin Mawi asi ih J. Mawi te a si.\nCT: Series tamnawn na suah zo ih cu mi laksung ihsin mipi ih an lo thei lar bik mi Series hmin le suahkum (Produced Year) in sim thei pei maw?\nBJ: Mipi in theih tambik tiih ka zum mi cu a vei(2)nak series sung ta Par Mitthliin a si lo sawm ka ti, hehehe…. Kum-2007 ah a suak ih in suahsaktu cu (Producer) I hringtu ka pa Van Lal Sak a si. A parah lungawi tampi ka nei.\nCT: Chin Mino tamzet in na hla an ngai ih an sak tikah ziangtin na um(na feeling), na diriam maw?\nBJ: An sak paih tak hman ah sak rero hai seh tiah tha ka pe ih an sak ti ka thei tikah ka diriam zet fawn. A tawizawng in ka sim asile ka hla an sak duh ih ka mangbang nasa. Ka lungawi zet.\nBJ: Ziinkap Minung.\nCT: Mi tampi in na zaihla an ngai le veten an bang mi a reh thei rori, BJ a aw (voice) hi a thlumzet an lo ti mi hi teh ziang tin na ruat? Ziangtivek in timtuahnak na nei? Na Aw pawl hi style suah in na rem hrim mi a si maw?\nBJ: Ngai tlak ding ngaingai teh a rak um maw si? Hehehe…. A thlum le aal a um bangin huatu le duhtuza an rak si lala ding ka zum. A phunphun ih ruahawk daan a si ko. Ziangti khalin ka ruat ciamco lo. Hla ka sah ding tikah timtuahnak khal cutituk in ka tuah cuang lemlo. Cun, ka aw khal hi ka rem hrim ciamco dah lo. Hitin ka sung ihsin a hawng suak theu mi a si hrimhrim ko. In duhdawt ih ka hla in ngaisaktu pawl hnenah lungawi thu ka lo sim.\nCT: Tubaite Chin Rocker Solomon Menhrihai (SMRH) in Kawlhla series a suah ih nangteh kawl series le kawlhla sak na tum ve maw?\nBJ: Ka sak reo lam zo ih a rei hlanah BJ ih Ahngatayahlu timi series a suak cing ding. Theitawk suah ih in rak sunsak ding khalin ka lo ngen cih bet.\nCT: Kan dung baihte ahkhan “BJ A Thi” timi thu kan rak thei….kan lau theh lawk…khakha ziangtilam thu ha?\nBJ: Keimah le keimah khal ka thi ngaingai si pei maw tiah ka ti aw! Ka tthamawk nasa zan var in….hehehe…. Salai A Piang in thli a thlah men mi a si ding. Thulenglawng men a si kha. Kei lai Pacang kum-100 leng dam ka tum si. Group mail ih duhsaknak thawn i rak ngaihventupawl hnenah lungawinak simcawk lo ka neih rualrual in thusia si lo pipi a rak suak mi parah ka thin a nuam lo zet.\nCT: Live Show, Concert vek veiziangzat mipi na awi zo? Studio ih hlasak le Concert Stage par ih hlasak a dang aw in na thei maw?\nBJ: E Khai! A tam ruri thlang lo sawm! Ka siar ngelcel lo, dang lamnak tamtuk ee. Stage cingcing cu Stage a si ko dang nasa.\nCT: Kan miphun le ram hrangah zaihla sak phah in ziangtivek sunmang na nei?\nBJ: Ala! Zaanmang tiang ka nei, ka zuamnak ih hlawhlting mi par mawi cu ka ram le ka miphun hrang lo bak ah zo ih hrangah saw a si ding?\nCT: Chin hlasak thiam ciocio ah zo si ngainaa ih na ngaisan bik?\nBJ: BJ (Rock Vampire)\nCT: Asilen, leitlun pumhuap ih hlasak thiam lakah zo si na ngaisan, na duh, na uarbik? Ziang ruangah na uar?\nBJ: An tam hnuaihni tthimnak ah Nirvana, Gun & Roses, EMN hum! Mi hlun pawl deuh an si ko. Ka duhnak bik cu an hla thu, an sak tikah cafang pakhat tin in mipi thinlung a neh lole mipi thinlung an la thei. Mi a hip zet cuipawl cu ka uarzetnak a si.\nCT: Chin Singers pawl ih kan tlaksamnak bik tiih na ruah mi in sim thei pei maw?\nBJ: Hmin ngah hlanah hmin kan hawl ih kan zuam, hmin kan ngah tik ahle hmin control a tul lala. Curuanah rittheih thilribik an si ko in ka thei.\nCT: Nangmah le nangmah na duhthu saam lo nak (weakness)bik in sim thei pei maw?\nBJ: Veitampi ka thinlung ih um le tuah ding ih duhthusam vek in ka mipi (fan) pawl hnenah 100% ka pek sal thei lo mi hi a si. In duhdawttu pawl hnenah leiba tam zet ka nei a si.\nCT: Nupi le fa te na nei zo ih na fa le pawl hmailam ah ziangtivek si ter na duh in sim thei pei maw?\nBJ: Rocker pakhat nih cun a fa le rocker si ve ding cu a duh thusam bik a si ko ding. Amak ngaingai a tu ka fapa J.Kuk le ka fanu J. Elizabeth te hi hla sak pi ta lo in an it thah thei hrimhrim lo, an upat cun zianglam teh an bang pei maw theih hlah? Pa pakhat dinhmun in fale duhmi sawn le an paihsawn mi kha fehpi ih pi tlinter ding ka sa duh thah sawn ih tha pek ding kha ka tuanvo a sitin ruat.\n17. CT: Hmai lamah ziangtivek in hmalak na tum ih ramthumnak lam ahteh feh tlang vivo na tum maw?\nBJ: Hmm! Ka tum ciamco lem lo, Kawlram dinhmun, ukawknak a dai vivo le ding ih tlungkir sal ka tum ko. Cule ka suahnak ka khua le ka ram lo ahcun ka lu ruh phum ka siang lo lawlaw cu si.\nCT: Ziangtin si na mipi in an lo pehtlaih thei ding?\nBJ: Aw singai! Athupi bik tete….jbenjamin090@gmail.com ah in pehtlaih thei ringring.\nCT: Hitivek na caan sunglawizet in pe ih na tlungah lungawinak simcawk lo kan nei ih himi interview asiartu kan Chin mipi tamzet khal thazang an ngah cio ding zumnak kan nei a si.\nBJ: Keikhal CT par ahle ziinkap minung (BJ) ih thuhla arak siar paihtu nan zaten tlunah santlai hrih lo val in lungawinak simcawk lo ka nei ve a si. Lungawi nasa!!!


Falam Ruun Inn Tlun Kum Puai Hmang Nauhak Hlo Hmu Saal Zo - Chinland Today Media\nFalam Ruun Inn Tlun Kum Puai Hmang Nauhak Hlo Hmu Saal Zo\nFebruary 18, 2017 10:13 am·0 comments\nFalam Ruun Inn Tlun Kum Puai ih a telve tu nauhak pakhat cu caan reilote sung a nulepa unau pawl in hmu loin a um ih Chin Center ah ret lawk a si.\nFalam puainak ih telve tu Joshuah tiih theih cu caan reilote sung a hlo ih a nulepa hmin khal theilo in Chin Centre ih a um hnu ah a pa in a hruai kirsal thu Mai Veronica Nisiangpar in a sim.\nFalam Ruun Inn Tlun Kum Puai ah mipi an tam ih nauhak pawl thaten in kilkhawi an tul thu tuitum puai hrang sungtuan Mai Nisiangpar cun a sim bet.#\nMore from my siteChin Ramkulh CM Pu Lian Luai Le Ramri Tlang Bawi Kyaw Kyaw In Falam Puaipi Hmun An HalPresident Htin Kyaw Falam Chin National Day A Tel Pi DingChin’s Got Talent Semi-Final ResultFalam Puai Pi Lehzuamawknak An Thok ZoFalam Puai Bawhlungsit Zuamawknak Ah Zaatlang Champion!Falam Thlacam Khawmpi Hrang Bus 5 Lairawn Ihsin Manpek Tullo In Pok Ding


Philippines ram Cebu cozah in Catholic Puithiam pakhat sunloihnak laksawng pek (June 13, 2022) | Radio Veritas Asia\nPhilippines ram Cebu cozah in Catholic Puithiam pakhat sunloihnak laksawng pek (June 13, 2022)\nPhilippines ram Cebu cozah in Catholic Puithiam pakhat sunloihnak laksawng pek\nPhilippines ram a laifangnak lam Cebu khuapi ah kandung June 12 ah Catholic Puithiam pakhat hnen ram ih music le ca thangso nak hrang a pum pek nak hrang sunloih nak an pek. Cebu khuapi ih nunphung le thuanthu pawl khawl nak zung ih tuanvo nei tu pawl in Msgr.Rodolfo Villanueva hnen 'The Order of Rajah Humabon' sunloihnak Capi an pek.\nMsgr cu music mifim, ca thiam, thilthiam zet asimi Cebu khuami khal a si. Himi caanserh cu San Carlos Seminiry ah tuah asiih, caanserh ah Cebu Catholic Archbishop Jose S.Palma, khuapi uktu Michael 'Mike' Rama, khuapi uktu bawmtu Donaldo 'Dondon' Hontiveros, Pope aiawhtu Archbishop Osvaldo Padilla, bawmtu Bishop asimi Bishop Antonio Ronola, Msgr. Ruben Labajo, adang Msger le Puithiam pawl khal an tel.\nA tu sunloih mi sunloihnak buaih cu 1994 ah an sunloih thokih, ramthen cozah ih sunloih mi a sangbik buaih tacik khal a si thu, cui laksawng tacik cu ram thansonak hrang zuam zet in a tuan tu pakhat ciar le miphun thleidang loin sunloih a si thu, himi laksawng tacik pek mi Msgr cu kum 82 asiih Renato E.Madrid ngan tu tiin mi theih tam mi a si.\nAmah cu Cebu Archdiocese Puithiam pakhat asiih Visayas le Mindanao ramthen pawl ah mi theih tam mi asi thu, ziangruangahtile biakkhawm thlacamnak ih sak mi hla pawl cu English le Cebu tong thawn a ngan tu khal a si.\nAmah cu Santo.Tomas phunsangtlawng ah English ca zir ih Master buaih a ngah tu a si. Cutivekin Philippines ram ih a ngah mi buaih pawl hleiah America ram, Minnesota ramthen ih Moscato phunsangtlawng ah music thawn khal Master buaih ngah tu a si.\nBiakkhawmnak lam ih sak mi hla pawl a phuah ih hleiah 1997 ih ca suah mi Devil Wings "khuavang ih thal", 2000 ih a ngan mi Mass for the Death of Enemy "ral ih thihnak Missa", 1996 ih ngan mi Southern Harvest "thlanglam ih lo" hminpek mi cauk a phunphun khal a ngan tu a si.\nSunloihnak tacik sunloihnak ah pakhat lawng siloin sunloihnak laksawng tampi khal an sunloih. Amah cu music le English pawl kum tampi San Carlos seminary ah a zirh. Cutivekin Silliman ah music a zirh vekin Philippines ih Dipolog le Dumaguete zungih kumkhua pawlkom sungerl khal a sti tiin a sim. Himi thuthang cu RVA thuthang ihsin kan don mi a si.


Ralhrang Pawlin Chan Chan Tei Inn An Lonsak Ih An Zuar – Meifar\nRalhrang Pawlin Chan Chan Tei Inn An Lonsak Ih An Zuar\nRalhrang pawlin Myanmar hlasakthiam le model hminthang Chan Chan tei inn an lonsak. Kum 35 mi Chan Chan ih hminngai cu Chan Mya Nyein a si. Myanmar Idol Season (1) ah thuṭhentu a si. July 17, 2013 ah pasal anei ih fanu pakhat an neih hnu 2017 ah an ṭhenaw fel.\nRalhrang in ramsung thuneihnak an lak hnuah Chan Chan cu ralhrang dodalnak ah a tel ṭheu, cozah hnaṭuantu pawl khal CDM tuah dingin a fial. Curuangah ralhrang pawlin April 2, 2021 ah 505 pukmah hmangin thubuai an orhter ih kaih an tum, Chan Chan cu hmunhimnak ah a tlan.\nRalhrang pawlin cozah dodaltu tin an inn cu an va kalhsak ih zuar an tum. May 1, 2022 ah Chan Chan in, “Kan ziangkim hlan in kan um laiah kan inn khal an zuar, thildiklo zet ih cangvaitu pawl hi thazang rak pe hlah uh. Ralhrang pawlin kan inn hi an kalh ringring hnu tu’ah an ongsal ih zuar an tum, zohman in lei hlah uh.\nDothlennak a cem hnuah kan neihmi thilri bungrua pawl hi kan la kirsal thluh ding, kan inn hi nan rak lei asilen nan sung ding. A caan a kim tikah kan inn hi kan lasal dingih tu’ah nan lei asilen sumpai nan sung thluh ding, innneihnak cahnah poimawh pawl khal kan hnenah aum thluh lai ih ralhrang kutsung ihsin zohman in lei hlah uh” tin a tarlang.\nRuah Le Thlipi In CDF-Mindat Sakhan A Nuai Siat\nMonu Cu A Tlangval In Ava Kap That


Nauhak 3 Cu Spider-Man Cang An Duh Ruangah Maimom An Keuawkter Ih An Dam Lo Bese – Meifar\nNauhak 3 Cu Spider-Man Cang An Duh Ruangah Maimom An Keuawkter Ih An Dam Lo Bese\nMay 14, 2020 ih thilthleng a si ih na rak theih zo asikhallen thei hrih lo an um ding tin rak ruat thiam mai (Kei khal ka veikhat theihnak ve a si). Kan nauhak lai ahhin Spiderman le Batman cang hi kan rak cang ve thei zet nan maimon keuawkter cu kan rak tum dah lo.\nChayanta, Bolivia khua ih um nauhak pathum cu ramlak ah an va feh, anmah cu kum 10-12 mi hrawng an si. Cutin ramlak ih an um rero laiah maimom an hmu ih zuknung sungih spiderman vek cang an duh tuk ruangah an pathum in an keuawkter.\nAn kaihmi maimon hi black widow timi maimom turpin zet nei pawl a si ruangah an talbuai. An khua a sik cih ih a taksa umdan anuam lo hngal, cutin inn ah an va tlung lohli ih an taksa a naa tuk ruangah an ṭap ciamco.\nAn nulepa hnenah an thiltuah cu an sim thei ih siizung a naibik ah an tlanpi, an va ṭhanak ah a caankhel in siizung an pan ngah ruangah sibawi pawlin an rak tuamhlawm dam thei. Black widow ih keumi pawl cu a caan khelin siizung an fehpi man lo asilen an thi lohli ṭheu. Spiderman cang cu a duhum zet nan black widow maimom keuawkter cu thilṭha a si lo.\nMihlo An Hawl Ih An Phone Rero Nan Phone Arak Kai Duh Lo, “Theih Lo Mi Number A Si Ruangah” A Ti